text:
Martars ai 30 di Lui, vie pe sô ultime sentade il Consei di Aministrazion de Agjenzie al à fat bon la propueste di Plan Gjenerâl di Politiche linguistiche elaborade dal so Comitât tecnic sientific, rinovât tal mês di Setembar dal 2012 e che al restarà in cjare fin al 2015. Invezit il Cda al è in spiete dal rignuviment.
Il document al trace lis liniis dal plan di politiche linguistiche che la Regjon che e varà di aprovâlu cuntun decret de Presidente de Regjon, sintude la comission consiliâr competente, e po al sarà publicât sul Boletin uficiâl de Regjon. Lis aministrazions publichis a varan duncje di atignîsi a chestis regulis.
Ve chi setôr par setôr, lis gnovis di plui interès, seont un comunicât de stesse ARLeF.
“PATENTIN”
La definizion corete e je “certificazion linguistiche”: une verifiche e relative atestazion des competencis linguistichis che un al à. Al esist un cuadri di riferiment european che al valute par nivei (che tal nestri câs a saran 4) la competence intune determinade lenghe. Al sarà viert par ducj chei che a àn plui di 16 agns.
AMINISTRAZION PUBLICHE: AUTOVIE VENETE E SCRIVARÀ PAR FURLAN
In plui di incressi l’ûs public dal furlan – cun comunicazion istituzionâl bilengâl, ancje dal sît internet, traduzion dai ats, servizi di interpretis, sportei linguistics, afission di insegnis e indicazions di publiche utilitât – la Regjon e varà di garantî che la cartelonistiche stradâl presinte tal teritori delimitât di competence di FVG Strade e di Autovie Venete e vedi i toponims ancje in lenghe furlane. I stes obietîfs a son domandâts ai ents locâi e aes Aziendis sanitariis che, par ricevi finanziaments di bande de Regjon, si impegnin a fâ bon un lôr Plan speciâl di politiche linguistiche (PSPL) cul jutori de ARLeF.
FORMAZION: DOME INSEGNANTS “CERTIFICÂTS”
Il Plan al individue te formazion dal docent il fat decisîf par otignî un bon nivel di cualitât tal insegnament de lenghe furlane.
In rivuart ae atestazion des competencis di caratar didatic, la ARLeF e stabilirà chês di fonde, cul coinvolziment de Universitât di Udin. Lis competencis linguistichis e didatichis a saran lis cundizions par jentrâ tal Elenc regjonâl dai insegnants, fat che vuê nol è fondât su di un titul ciert e compagn par ducj.
MIEÇS DI COMUNICAZION: DENTRI DI CUATRI AGNS UN TG RAI CUOTIDIAN
Un notiziari televisîf cuotidian in RAI. Al è chest il travuart plui ambiziôs che il Plan al vûl viodi atuât a cuatri agns de jentrade in vore. Di tancj agns si spere di viodi atuade une situazion che e je realtât consolidade par altris minorancis linguistichis prudeladis de 482/99.
In spiete che la Regjon e concretizi la tratative cul Stât par inserî chescj obietîfs te convenzion Ministeri/Concessionari dal servizi public radiotelevisîf, cun finanziaments statâi, il Plan al travuarde a doi agns altris risultâts: un notiziari radiofonic cuotidian e l’ûs di sot titulazions par furlan a supuart dai notiziariis televisîfs tal servizi public radiotelevisîf (in forme di strisse di gnovis che a corin sot vie pal telegjornâl o tant che somari dai titui) par favorî la progressive alfabetizazion dal telespetatôr. Te cjarte stampade dentri di cinc agns al ven proviodût un cuotidian di plante fûr par furlan.
INTERNET: STANDARD PAR REALIZÂ SÎTS WEB E APPS
Tal Plan e je une grande part su lis gnovis tecnologjiis che a son consideradis tant che strument decisîf par pandi la lenghe massime jenfri i zovins: il document al da indicazions par realizâ sîts web e aplicatîfs par smartphone, IPad, e vie indevant…
ASSOCIAZIONS: IN PRO LOCO SI FEVELE E SI SCRÎF FURLAN
Lis aministrazions locâls, cui Plans speciâi di politiche linguistiche, a judaran lis associazions sul lôr teritori (centris estîfs, pro loco e vie indevant…) par fâ jentrâ planc a planc la lenghe furlane tes lôr ativitâts.
I Ents a cjapitul, invezit, a varan di fâ plui di presse: dentri di doi agns a varan di realizâ almancul il 70 par cent de lôr ativitât in lenghe furlane o, mal che al ledi, in version bilengâl.
SOCIALIZAZION DE IDENTITÂT: I VOLONTARIS DE MARILENGHE
Dal dut gnove la ativitât di “Volontariât pe lenghe furlane” che e vignarà inviade par cure de ARLeF a un an de jentrade in vore dal Plan cul obietîf di meti in contat personis che a vuelin imparâ a fevelâ il furlan o miorâ la lôr cognossince cun cui che lu fevele za benon e che al vûl fâ il volontari de “conversazion” dibant. Compit de Agjenzie al sarà chel di facilitâ, cu la costituzion di un regjistri, l’incuintri jenfri dôs personis che po a decidaran in autonomie cuant incuintrâsi e cemût davuelzi il program.
CUMIERÇ E IMPRENDITORIE: IL FURLAN AL CONVEN
Il Plan al individue tant che strategjics i setôrs dal cumierç e de imprenditorie pe politiche linguistiche e par chest al promôf cun fonts regjonâi, par mieç de ARLeF, la realizazion di une campagne di coinvolziment des categoriis economichis, massime chês comerciâls, dai esercizis publics e de ristorazion. La campagne e spiegarà i vantaçs dal ûs de lenghe furlane tal rapuart jenfri esercent e client e de sô presince tes campagnis publicitariis. ❚
✒ Redazion
Il furlan si difint slargiantsi pardut: la strategjie gjenerâl de ARLeF............
Martars ai 30 di Lui, vie pe sô ultime sentade il Consei di Aministrazion de Agjenzie al à fat bon la propueste di Plan Gjenerâl di Politiche linguistiche elaborade dal so Comitât tecnic sientific, rinovât tal mês di Setembar dal 2012 e che al restarà in cjare fin al 2015. Invezit il Cda al è in spiete dal rignuviment.


c: text/html

text:
Biel che il Friûl al jere proietât ai 15 di Setembar, cuant che si varès memoreât la seconde grande scosse di cuarante agns za fa che, dopo chê disastrose dai 6 di Mai, e segnâ la sperance dai furlans ma ancje e fo fondamentâl par impastanâ une ricostruzion rigorose dal pont di viste de anti sismicitât, la Italie e cun jê i furlans ai 24 di Avost a an scugnût vaî altri 295 muarts cause l’Orcolat e viodi paîs ridots a un grum di rudinaçs.
Sul cricâ dal dì di chê zornade, a lis 3.36 di matine, su la crosere tra Umbrie, Lazi e Marche e je rivade une scosse di magnitudo 6 grâts de scjale Richter e trê paîs in particolâr, Amatrice e Accumoli in provincie di Rieti e Arquata del Tronto in provincie di Ascoli Piceno a son sdramassât jù.
Par il Friûl une gnove e fuarte prove emotive, par vie che al è come se 40 agns no fossin passât. E invezit a son passât par cont de capacitât di organizâ il socors te emergjence e tal coordenament di tantis fuarcis che a an di jessi mobilitadis bot e sclop e cun professionalitâts diferentis.
Si è viodût ancje in chê dì. La Protezion civîl di Rome e à “butât ju dal jet” chê dal Friûl a lis 4 di buinore, duncje nancje vincj minûts dopo che al jere sucedût il montafin in chescj paisuts sul Apenin, dulà che il plui grant al à su par ju 2.600 animis sparniçadis in 69 borgadis (Amatrice) e che si cjatin tra i 700 e i 100 metris di altece.
La rispueste de Protezion civîl regjonâl e je stade imediade: a lis 9 di buinore al jere bielzà in svol un elicotar cun dôs scuadris dal socors alpin compagnadis dai cjans par cirî la int tra lis maseriis e cu lis machinis a son partîts subit un trop di tecnics par preparâ il teren ai volontaris che, dal subit, si ere capît che a vevin di lâ là jù.
No jere nancje finide la buinore dai 25 di Avost, che te centrâl de Protezion civîl a Palme a jerin pronts in 70 volontaris, rivâts di 19 Comuns, e dut ce che al coventave par meti in pins une tendopoli cun 250 puescj completementri autonome, ven a stâi sedi di corint, di lûs, di aghe, par fâ di mangjâ e par dâ dut ce che al covente a chei che a jerin di sotetâ. Tant par dâ une idee, a misdì di chê zornade a jerin pronts sul plaçâl 12 bilics.
Rome e à destinât la fuarce dal Friûl tal puest plui martorât, Amatrice, il paîs che al à vût passe dusinte muarts dome lui. Te buinore dal 26 di Avost, i volontaris a jerin bielzà in vore subit fûr dal paîs par fâ su il cjamp Friûl, e a misdì di chê zornade i alpins a vevin ancje bielzà provade la cusine cu la pastesute par i tancj socoridôrs che a jerin in vore.
Metude in vore la tendopoli (la seconde jevade su, dopo chê des regjons Lazio e Marche), dulà che an cjatât tet la int ma ancje chei che a son alì par judâ, il Friûl si è cjapât la incarghe di altris doi intervents un grum impuartants: i rilêfs topografics par mieç di un elicotar e di tecnologjie moderne; il coordenament par la costruzion di un vât sul flum che al passe dongje Amatrice, par vie che lis scossis a an rindût inagjibil il puint che al coleghe il paîs cu la strade principâl che e puarte a L’Aquila e duncje i mieçs di socors no podevin nancje plui rivâ cence fâ un zîr cetant lunc par lis stradis di mont.
Par la tendopoli e i rilêfs topografics la Regjon e à metût subit 500mil euros e a chest cont e à zontât subit dopo altris 200mil euros che a jerin chei che a varessin vût di cuvierzi lis spesis par la grande esercitazion internazionâl di Protezion civîl (ancje cun Slovenie e Austrie) che si ere metude in lunari dai 15 ai 18 di Setembar, propit par memoreâ in forme costrutive la seconde grande scjassade di 40 agns za fa.
I rilêf topografics, che si fasin cuntune strumentazion che dome la Protezion civîl FV-J e à, a son impuartantons par cuant che si varà di tornâ a fâ su. Cun di fat, i risultâts a saran consegnâts al Dipartiment nazionâl e ai sindics. Di marcâ ancje il rûl dal Friûl tal risolvi il probleme dal puint inagjibil midiant un vât, tant che a son stâts i tecnics FV-J a coordenâ i lavôrs dal Gjeni militâr e di altris fuarcis; il materiâl in nancje 24 oris al è stât furnît di une dite furlane.
La presince dai volontaris: sul principi a jerin 120, e je cumò di une trentine di unitâts che si dal il turni ogni setemane. ❚
✒ Antonella Lanfrit
______________________________________
Cemût judâ
Par chel che al rivuarde il jutori dai citadins ai taremotâts, la Protezion civîl dal Friûl-Vignesie Julie e met a disposizion il so cont corint, alì dal Unicredit, intestât a Tesorarie regjonâl pe protezion civîl (Iban: IT47 W 02008 02230 000003120964). Al è di meti la causâl Sisma centro Italia-il Friuli Venezia Giulia non dimentica. I bêcs a saran doprâts «par fâ un o plui di un intervent di publiche utilitât», e sigure sul sô sît web la Protezion civîl F-VJ. Une altre iniziative inmaneade e je chê de Glesie: domenie ai 18 di Setembar, colete in dutis lis messis, par progjets che a cjalin all’avignî di chei paîs. La diocesi di Udin e zonte lis ocasion di racolte cu lis seradis dal spetacul Dì speranza. La prossime ai 24 di Setembar a Glemone. ❚ ✒ A.L.
Taramot dal centri Italie, il Friûl tra i prins | Cemût judâ............
Biel che il Friûl al jere proietât ai 15 di Setembar, cuant che si varès memoreât la seconde grande scosse di cuarante agns za fa che, dopo chê disastrose dai 6 di Mai, e segnâ la sperance dai furlans ma ancje e fo fondamentâl par impastanâ une ricostruzion rigorose dal pont di viste de anti sismicitât, la Italie e cun jê i furlans ai 24 di Avost a an scugnût vaî altri 295 muarts cause l’Orcolat e viodi paîs ridots a un grum di rudinaçs.

robotstxt: allowed

filter: keep


text:
Il grup al propon un progjet musicâl che al à lis sôs lidrîs te tradizion taliane, cuntune atenzion particolâr al cjantautorât contaminât cun ’suns e ritmis dal Sud Americhe, cuasi a cirî un continuum tra doi monts, tra umôrs lancurôs e saudade, tra tarantelis e samba. Cjançons d’autôr di cualitât e bielis atmosferis di fieste di place.
Formazion: Veronica Fascione – vôs; Umberto Quattrone – ghitare; Fabrizio Desideri – clarinet; Diego Persi Paoli – bas eletric; Riccardo Neri – batarie; Lorenco Josè Carlo – percussions.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Il gnûf carton animât ambientât intal artic
al larà in onde su Telefriuli insiorant
la VI stagjon de trasmission par fruts “Maman!”
La regjie de version par furlan
e je stade curade di Rita Maffei
Al è dut pront pe seste stagjon di Maman!, che e acompagnarà i plui piçui ancje a scuvierzi l’Artic e i siei abitants. La trasmission televisive in lenghe furlane, risultât di une coproduzion de ARLeF – Agjenzie Regjonâl pe Lenghe Furlane e di Telefriuli, e puartarà sul piçul schermi un carton animât pardabon gnûf. Si trate di “Horaci l’Inuit”, serie catalane za voltade par spagnûl e par inglês, e cumò ancje par furlan graciis ae ARLeF che lu à produsût su licence di Videoplugger Ltd.
◆ Il carton al è stât pensât pai fruts dai 3 ai 6 agns, ma lis aventuris di Horaci e Sedna – doi piçui eschimês che a cirin di difindi il lôr ecosisteme unic, plen di ors polârs, igloos, kayaks e siamans – a savaran dal sigûr cjapâ dentri ancje i fruts plui grancj, cul biel ritmi des pontadis. La prime serie e à 35 pontadis, che inte version furlane a son stadis curadis di Delta Studios e CSS Teatri stabil di inovazion dal FVJ, sot de direzion de dopleadure di Rita Maffei.
◆ «Ce che plui mi à colpît di cheste esperience – e à rimarcât Rita Maffei – al è che o vin creât, ancje in graciis de consulence de ARLeF e dal Sportel regjonâl pe lenghe furlane, un grup di lavôr straordenari. E chest cundut che, par vie de pandemie, o vin scugnût lavorâ in grups piçui. La lenghe furlane e à funzionât benon e i atôrs a àn rivât a dâ lis vôs justis a chei personaçs tant simpatics. Preziôs dopo l’adatament di Barbara Bregant e la postproduzion di Vittorio Vella».
◆ «Horaci l’Inuit par furlan al è un sucès par ducj: pe produzion, pai autôrs, pal regjist e pe nestre aziende, che e je simpri stade sensibile aes produzions in lenghe minoritarie tant che cheste, realizade de Radiotelevision publiche de Catalogne» – al à fat savê Emanuele Galloni, aministradôr di Videoplugger.
◆ “Horaci l’Inuit” nol sarà però la uniche novitât de seste edizion di Maman!, che e larà in onde dai 8 di Otubar ducj i vinars aes 18.30 fin in Jugn, e in repliche la domenie aes 7 e aes 13. Di fat, a son in program dôs gnovis rubrichis: “Il moment de poesie” e “La cusine Bete”. Cheste ultime e je la ecentriche e colorade “cusine” di Daria Miani (alias Daria stesse), confermade ae conduzion e acompagnade di Vigji, il so gjatut fedêl. Ma Bete e je ancje une apassionade di videotutorials e e intervignarà dilunc des pontadis par insegnâ ai fruts une vore di robis: cemût peâsi lis scarpis, fâ un braçaletut cu lis margaritis, sivilâ, fâ une strece, lavâsi i dincj, fâ un origami e tant altri. In ogni pontade, dopo, nol mancjarà un spazi fis dedicât ancje a altris cartons animâts, e un pes videocjançons tant che “Vosutis te sachete” (un progjet de Associazion musicâl Bertrando di Aquileia) e “Sacheburache” (un progjet Belka Media) par balâ e par cjantâ in furlan.
◆ No puedin mancjâ infin lis rubrichis “La pueste di Maman!” che e darà rispueste aes curiositâts dai piçui telespetatôrs; “Leìn insiemi”, un spazi che al à l’obietîf di promovi e di sburtâ la leture in lenghe furlane sedi intes scuelis che intes fameis; “Un pâr di barzaletis” e “Fasìn un zûc”. L’obietîf di Maman! al è chel di esponi i fruts – midiant dal divertiment, de narazion e dal zûc – al plurilinguisim e ai vantaçs cognitîfs comprovâts che a vegnin dal ûs di plui lenghis di picinins insù. ❚
Redazion
Ancje tal Pôl Nord si fevele par furlan cun “Horaci l’Inuit”Redazion
Il gnûf carton animât ambientât intal artic


text:
#17 – Manus dei Il scûr al involuçave ancjemò dut cuant che o soi saltât fûr di cjase. Di spes mi capite di fâlu cuant che no rivi a durmî. Ma vuê nol è come il solit. Mi plâs cjaminâ cuant che nol è ator nissun e il paîs no si ancjemò inviât. I pinsîrs a sbrissin vie miôr ancje [...]
Categorie: Gjenar poetic
#16 – Cricâ de mê vite Ogni dì al à un cricâ. No son cetantis albis o ai vivût nancje tropis mi mancjin di vivi, ma o ai la ilusion che dutis a saran piu bielis . Ogni dì al à un cricâ Cun lis rosis profumadis e il cjant dei frutins che a zuin e il sfrinçâ dai uciei [...]
#12 – Al fin, cidin, al criche il dì E no cate che il soreli ju inlumine cui siei prins rais, chei voi inflorâts di zulugne a restin sierâts. di *** #1*** [...]
#11 – Tinut E le puare mari maludive chel dì, chê che pe bisugne dal pan al doveve partî. Diu ti vuardi Tinut, lu disè chê mari, cuant che pal mont al è lât vie di frut Cence dûl chê miserie a robâ i fruts a la mari, mandantju pal mont par sbarcjâ il lunari Tinut al è lât vie [...]
#06 – Cricant il dì L’Est, pont cardinâl dal soreli jevât, al scjavace la aurore cun inusuâl fuarce e vigôr. Tun marilamp al slargje il spazi emanant la sô radiazion, il so volum di luminositât e clarôr, al inonde l’intardâsi des noturnis ombris. La lus si fâs indevant cun risolude fermece, someant che stes mandânt vie cun imberdeâts e disordenâts [...]
#05 – Maravee Al jere rivât cence che lu ves spietât. Un moment prin il so mont al jere scûr, sierât e penç di cidinôr. Al jere un misteri cemût che al jere lat indevant cun sucès par rivâ propit ta chest moment. E je stade une piçule flame a impiâ dut. Une robute di nuie, ma braurose e plene [...]
#03 – Mariute e il so gjelât A ogni cricâ dì jê si jevave sù, e simpri cun cetante energjie si plaçave te cusine dal so cafè a lassâ jevâ lis brioches e dopo a metii drenti la marmelade o la creme. E cuindi al jere rivât il moment di preparâ il gjelât, metint in moto il machinari par la [...]
#01 – Jê Alba e jo il Scûr Alba! Le clami biel planc, che a son benzà ducj a durmî. Le clami par che mi vegni dongje. Alba! I cisichi ancjemò, ma no mi sint. E cjamine discolce, i pîts dentri inte aghe, che le strafont fin parsore dai zenoi. I mei braçs si movin viers di jê, tirâts come [...]
#11 – Voi di gnotul Soi bessole. Soi piçule, une vore piçule. Di glace la piel. Di venc lis gjambis. Voi di cinise a berlin: «Tu valis nuie. Tu sês nuie. Va vie. Va vie». Vôs di panze a revochin: «Tu valis nuie». Mi plei. Claps, come curtìs a ponte, mi sgranin i zenoi. O berli, mute di suns. O [...]
#04 – Pôre La pôre plui grande che tant mi spavente, no jê che de muart o dal mâl ch’al tormente Se no tant il doman che ogni dì lu viôt piês, a pierdi valôrs sot le insegne dai bêçs Egoisim, prepotencis garbeçs di ogni bande, pûr di vivi al manuvri che il mont al comande E il rest si [...]
Al va dâur dal flum, a plene gnot, de corint a ondis neris, e je platade la bestie… Cjâf di jaguâr, cuarp di sarpint, e cuatri gjambis cun sgrifis lungjis. Al è scuindût il “Yaguarón”, in spiete dal om cun pas inciert. Al à sgjavât la tiere sot dal sdrup in spiete di cui che al sdrumarà jù. Dal puar [...]
#17 – Catans intal cûr L’auto si rimpine sacodant su lis cjaradoriis che a foropin ce che al reste de strade. Insom de cleve, il cjamin dirocât al cimie a malistent, glotût inte dismentie de boscaie che e à cjapât il puest dal zardin. Il ciulâ dal puartonut scancarât al pant il bentornât a Catie, biel che si pronte a [...]


text:
La figure principâl dal stât e je chê dal patriarcje, vescul e cont, che pal solit al ven di une famee nobile dal mont todesc, judât a tignî il podê di diviers funzionaris che a viodin dai aspiets militârs, di ordin public, di economie, di control e di aministrazion dal teritori. Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
Il cjistiel di Vilalte, un dai testemonis plui rapresentatîfs de architeture dal podê medievâl in Friûl
Za dal secul X, i imperadôrs a vevin tacât a favorî il podê temporâl dai patriarcjis di Aquilee rispiet al marchês o al cont dal Friûl, considerâts pôc fedêi o pôc incisîfs.
Tal 1077 l’imperadôr Indrì IV al è in Italie propit par regolâ une contese cul pape sul podê imperiâl di nomenâ i vescui. Il pape lu veve scomunicât, e cussì Indrì al à di frontâ une rivolte di nobii, ma i ven impedide la strade par tornâ in Gjermanie: in cheste situazion si poie sul patriarcje di Aquilee, Siart, che al è bielzà plui potent dal cont dal Friûl e che al vierç a Indrì IV i pas des Alps par lâ a Nord. Daûr di chest fat l’imperadôr al rive a tornâ in Gjermanie e ai 3 di Avrîl al premie il patriarcje dantji il podê politic di cont cun prerogativis ducâls sul Friûl.
L'imperadôr Indrì IV, che tal 1077 al à puartât insom il
procès che al à fat cjapâ ai patriarcjis di Aquilee il podê temporâl sul Friûl
La invistidure di un vescul tant che cont e torne une vore buine pal impeadôr e ancje di altris bandis e je une vore doprade tal mont todesc: il vantaç al è che un vescul nol pues vê fîs legjitims e duncje nol pues pretindi di lassâ in ereditât il so titul, cemût che a fasin invezit i nobii laics. In cheste maniere l’imperadôr, fasint pesâ il so podê ancje te sielte dal vescul, al pues meti a controlâ un teritori impuartant simpri une persone fidade. Cussì al nas il stât patriarcjâl furlan, che in pratiche al reste distacât de Italie e al è ben insedât tal sisteme politic imperiâl.
Za cui ultins secui dal imperi roman vueris, epidemiis e crisis economichis a vevin produsût un câl demografic, che al va indevant, no dome in Friûl, ma un pôc pardut intai teritoris che a jerin stâts dal imperi, fintremai al secul X.
Un tant al fâs che tante tiere e vegni lassade pustote e che si lavori dome i cjamps che a rindin di plui e che a son dongje des posizions che si rive a difindi miôr in câs di vuere. In cheste maniere tante part de Basse e torne a impaludâsi e a imboscâsi e il bosc al torne plui fis ancje di chês altris bandis dal Friûl.
Un tant si compagne ancje cun chel mudament economic che al veve di jessi par resons demografichis: de coltivazion dal forment, une vore convenient te grande rêt di distribuzion e di marcjâts dal Imperi roman, si passe a chê di grans plui juscj pai piçui contadins, tant che la siale, e l’ambient salvadi al torne a jessi une risorse economiche fondamentâl, par vie de racuelte di pomis e plantis, pal arlevament, massime dai purcits, e pe cjace.
Cul spopolament rispiet ai timps dai romans, il bosc, te Ete di Mieç, al torne a jessi protagonist tal ambient e te economie furlane. Une vore di testemoneancis di chest fenomen a restin ancje te toponomastiche, cun nons tant che Bosc, Boscat, Selivis, Selvucis e v.i.
Propit tra il secul VI e il secul XII al è un riscjaldament dal clime, che al fâs cressi la cuote massime dai boscs in mont tra i 100 e i 200 metris plui di ce che al è vuê.


text:
SPECIÂL CINE
EDITORIÂL – MEDITANTLIS TAL SO CÛR. Il Verbo si è fat cjar / SPECIÂL – Cuant che de passion tu fasis il to lavôr / Ai 18 di Dicembar premi pe miôr senegjature par furlan dal 2008 / Il Dizionari dal cine / Il vint ocitan che al à fat il zîr di Italie / Sonetaula, il cine dal an / La nouvelle vogue in lenghe sarde / Storie dal cine furlan / “Maria Zef”, il prin film furlan / Emanuela Galliussi, in Americhe / Tony Centa. Un furlan a Cinecittà / Il mestri dal orôr furlan / Il dotôr Spock al jere furlan / Teho Teardo: “O ai scugnût lâ vie intal non de musiche” / Cinecittà, cemût si disial par furlan? / AI 32 DI MAI. Udinwood / ATUALITÂT – Pd a plui lenghis / Sud Tirôl e Trentin: tes provinciâls confermâts Durnwalder e Dellai / Loris Vescovo e Francis and the Phantoms sul tet de musiche furlane / Liet e Friûl, provis di trasmission / Un zucar… pardabon dolç / I Omenuts a rivin al numar cuatri / Il rumôr dal fîl de schene / Ancje a Hong Kong si fevele par furlan / CURTIS E CHE SI TOCJIN. Simpri in vuaite, ancje pe Universitât / TERITORI – Al torne il super8 / Cine e mont a braç in Cjargne e no dome / SLOVENIE. La Slovenie e il cine, un leam lunc plui di un secul / AUSTRIE. Cine: a mancjin i mieçs economics… / CULTURE – De ricostruzion di Vençon… ae costruzion di une religjon / Gnovis nominis pe ARLeF / IL FERÂL. Turoldo e il so Friûl / FOTOGALLERY. Midune de Livence / Sant Simon no assegnât… / ART-Â. Une fotografie de gnove sculture furlane / Il balon al è di ducj / I CLASSICS – 11. CUINTRISTORIE DAL FRIÛL – La albe de nestre Patrie /
Dicembar 2008............
SPECIÂL CINE


text:
Fevelant di ort in chest numar de Patrie, mi soi impensât de Olme che pre Antoni al veve scrit te sô rubriche par “La Vite catoliche” e che Glesie Furlane e à publicât tal IV volum “Cirint lis olmis di Diu.
Tun mont simpri plui globalizât e artificiâl ancje tes robis plui sacrosantis come il nudriment, il rapuart cul propri habitat, l’ort al devente un dai lûcs plui concrets, inmediâts e a la puartade di une vorone di personis che nus permet di no pierdi il contat cu la proprie tiere, cul propri mont, cui propris savôrs, cuntun mangjâ che si sa ce che si met in bocje, cun plantis e jerbis che oltri a sostentânus, nus garantissin plui salût tal cuarp e serenitât te anime, stant che nus permet di mantignî une straordenarie armonie tra om e creât.
E Ildegarde in chest e je stade mestre sapiente e moderne.
pre Roman Michelotti
––––––––––––––––––––––––––
Se e fos ancjemò in vite, e varès dibot la etât di Matusalem, ma la sô vision dal mont e je straordenariementri zovine e lis sôs recipis e decots si ju cjate tes miôrs erboristeriis e speziariis de Gjermanie. O stoi fevelant di sante Ildegarde di Bingen, nassude te Assie renane tal Istât dal 1098, ultime di dîs fîs e consacrade a Diu come lis decimis de Bibie.
A 8 agns e compagne sô santule Gjudite di Spanheim tun romitori e a 17 si consacre a Diu tant che benedetine ma cence clausure.
A 38 agns le sielzin par badesse, compit che e onorarà par 43 agns, fintremai a la muart.
Ildegarde e je une des feminis plui completis no dome de ete di Mieç ma de storie de glesie. Mistiche, e fâs scrutinâ lis sôs rivelazions di sant Bernart e dal pape; tra une malatie e chê altre, e salte fûr dal convent pai cuatri viaçs di predicazion che le viodaran sui pulpits des grandis catedrâls di lunc fûr dal Reno; e interven cun fuarce tes cuistions politichis e religjosis de sô ete e, par ordin dal confessôr, e publiche i siei libris, tacant dal Scivias, “Cognòs lis stradis”, un classic medievâl. Ma la sô specialitât al è il studi dal om e des sôs malatiis e des jerbis e des lôr virtûts, che i da une competence e une autoritât unichis. Nus restin “Il libri de midisine semplice”, plui teoric, e “Il libri de midisine composte”, plui pratic. E un numar infinît di conseis di botaniche.
Nol è facil strucâ la ricjece teologjiche, filosofiche, psicologjiche e naturalistiche di Ildegarde, come che nol è facil zirâ tal so ort. Parcè che Ildegarde, te sô vision unitarie, no si interesse dome dal ort e des jerbis, ma di chel che lis dopre e soredut di chel che lis à creadis par un so progjet ordenât, che si clame gracie e salût, e che al ven comprometût dal disordin o pecjât o malatie. No si trate duncje di cjatâ la jerbe juste pe malatie juste ma di cjatâ la cause de malatie, che par solit e diven o e compuarte une disarmonie tra chestis trê realtâts colegadis: Diu, l’om e il mont.
Diu al à metût un ordin e une armonie, che a durin fin che l’om al ubidìs al so creadôr. L’om al pues saltâ fûr dal ordin ma il mâl al compuarte il cjastic. Se però l’om al torne a Diu, al varà tant l’ordin interiôr che la salût. Ildegarde e à ancje piturade une ruede cosmiche, là che l’om e la creazion a son dut un par vie de corelazion tra microcosmo e macrocosmo. Ma la ruede no dome e pee tra di lôr l’om e il mont ma ju pee cu la Trinitât. Se unitarie e je la vision dal mont e dal ordin, unitarie e sarà ancje la vision de malatie e la ricjerce de salût, dal moment che ancje lis jerbis a dipendin dal ordin di Diu, come l’om che lis dopre e il mont che lis fâs cressi. In chest Ildegarde e je plui moderne e complete e concrete dai nestris botanics e erboriscj.
Ancje il mont furlan al à cjaminât su la strade di Ildegarde cuant che al à viodût intal mont naturâl une sô sacralitât e intes jerbis la man di Diu. Lu prove la usance de benedizion dal mac di sant Zuan, praticade in Cjargne, e la nomenclature religjose dade a tantis plantis e rosis: lagrimis, cjavei, voi, jerbe, scarputis de Madone, voi, passion dal Signôr, jerbe di sante Palonie e di sant Zuan. E veve provade su di se la lôr fuarce benefiche une devote e esperte di Ildegarde, Gjuliane Bianchi.
Lis catedrâls gotichis a son sdrumadis o visitadis tant che un museu. La catedrâl spirtuâl de badesse di Rupertsberg, che e à par volt il cîl e par paviment la tiere cu lis sôs plantis e energjiis spirtuâls, e deventarà simpri plui il lûc là che la nestre gjenerazion positivistiche, materialistiche e malade, e va a cirî la salût globâl tune armonie globâl. Benedete Ildegarde!
pre Antoni Beline
IL FERÂL. L’ort di Ildegarde............
Fevelant di ort in chest numar de Patrie, mi soi impensât de Olme che pre Antoni al veve scrit te sô rubriche par “La Vite catoliche” e che Glesie Furlane e à publicât tal IV volum “Cirint lis olmis di Diu.


text:
“DANUS VUÊ LA AGHE CHE NUS COVENTE”22 di Març 2010
In chescj dîs si celebre la zornade mondiâl da l’aghe. Licio De Clara al à domandât di meti sul sît di Glesie Furlane chest document, come segno di adesion ancje nestre a cheste zornade e a chest problema che cul timp al sarà simpri plui grâf ancje culì di nô. E je une biele letare pastorâl dai vescui de Americhe Latine.
Luis Infanti de la Mora, vescul Vescul Vicjari Apostolic di Aysén Fradis e Sûrs miei cjârs: di visite ae comunitât di Villa O’Higgins la mê veture e veve sêt. Saceâ cheste sêt mi à costât 850 pesos par ogni litri di benzine. Ancje jo o vevi sêt. Ogni litri di AGHE mi à costât 900 pesos. No soi restât cuiet. Intal ream des aghis puris e di cristal, des nêfs eternis, dai salts di aghe plens di gracie, dai flums maestôs, come in Aysén, là che si pues bevi la aghe plui pure dal mont, e a gratis, la aghe in butilie e je plui cjare de benzine, dal lat, di un chilo di pan. E tant che tons di fûcs artificiâi il cjâf si à jemplât di “parcês”. O ai cirût, domandât, viodût, pensât, cjacarât…E je stade une rason in plui par scrivi cheste letare pastorâl, la prime intai miei 8 agns di servizi tant che vescul de regjon di Aysén de PATAGONIE.


text:
M
Il M al è il decim tierç segn dal alfabet furlan.
Storie[cambie | modifiche il codiç]
Il segn M al derive de letare dal alfabet fenici Mem, par vie dal grec alphabet Mu (M, u). La letare semitiche, probabilmentri, e rapresentave la aghe. Al è stât riscontrât che i semitics che lavoravin in Egjit cirche 2.000 agns p.d.C. cjaparin par la lôr lenghe un jeroglific par simbolizâ la aghe, doprât tal principi cul sun di \n\, par vie de letare egjizie, "n-t". Il stes segn al fo doprât par M in Semitic, parcè che la peraule che e significave "aghe" e scomençave cun chest sun.
Significâts[cambie | modifiche il codiç]
Fisiche[cambie | modifiche il codiç]
- m al è il simbul doprât par identificâ une masse
Matematiche[cambie | modifiche il codiç]
- M tai numars romans al indiche il numar 1000
Metrologjie[cambie | modifiche il codiç]
- m al è il simbul dal metri tal sisteme internazionâl
- M al è la abreviazion dal prefìs binari doprât in informatiche ch'al significhe 220 = 1.048.576
Traspuarts[cambie | modifiche il codiç]
- M al è la targhe automobilistiche internazionâl di Malte


text:
Martin Weinek
Martin Weinek (Leoben, Austrie, 1964) al è un atôr, doplatôr, enolic, regjist austriac. Al lavore pal cine, pal teatri e pe television. Al è cognossût par jessi l'Ispetôr Fritz Kunz dal Comissari Rex.
Cariere[cambie | modifiche il codiç]
Intal 1987 al recite inte opare teatrâl Der Lechner Edi schaut ins Paradies di Jura Soyfer sot de regjie di Georg Mittendrein inte suaze dal festival Ruhrfestspiele Recklinghausen e al fâs la part di un scovacin intal film Müllomania di Dieter Berner.
Fra il 1988 e il 1989, al recite intal Jura-Soyfer-Theater a Viene e in altris teatris plui piçui, al fâs ancje il regjist, il diretôr artistic e il produtôr. Tal 1989 al partecipe ae serie televisive austriache Calafati Joe. Dal 1990 al 1991 al fâs il diretôr artistic dal Hernalser Stadttheater di Viene.
Intal 1999 al devente une vore popolâr in Italie par vie de dai telefilms de serie dal Comissari Rex.
Martin Weinek al à la passion de viticulture: dal 1993 al à tacât, cu la femine Eva, ancje jê atore e dramaturghe, a fâ dal vin a Hagensdorf (une frazion inte campagne dal comun di Heiligenbrunn). La aziende e je grande un trê etars e e je stade fate ristruturant une vecje cjase coloniche.
Fimografie[cambie | modifiche il codiç]
- 1989: Calafati Joe (serie televisive)
- 1999-2004, 2008- : Il Comisari Rex (serie televisive)
- 2004: Silentium
- 2005: Grenzverkehr
- 2006: Unter weißen Segeln (Episodi Träume am Horizont)
- 2007: Die Rosenheim-Cops (Episodi Liebe bis zum Ende
Leams esternis[cambie | modifiche il codiç]
- (talian) Schede di Martin Weinek intal Internet Movie Database
- (todesc) Link ORF
- (todesc) Weinek als Weinbauer, la sô aziende di vin
- (todesc) Genuss Burgenland 2008
- (todesc) Martin Weinek inte sô agjenzie di Breme


text:
A VISEPENTE TAL TIERÇ ANIVERSARI INTE MEMORIE DI PRE ANTONI: 23 DI AVRÎL DAL 201023 di Avrîl 2010
In ocasion dal tierç aniversari de muart di pre Antoni Beline, inte glesie di Visepente, jê stade fate une Messe, precedude di une ore di leturis di Salms e di cjantìs. Insom, in struc, al è stât fat un tic di belanç di ce che si è daùr a fa, in chest ultin an, par ciri di ricuardà pre Antoni.
Al à presiedude la Messe pre Romano Michelotti concelebrade cun pre Dolfo e cul diacun Fiorino.
Inte ocasion pre Tonin Cappellari al à presentàt la gnove publicazion de Opera omnia: “Riflessions di un predi cjargnel”.


text:
Incuintris di Vençon15 di Març 2006
Nus fâs plasê la sô presince al prossim incuintri di Glesie Furlane.
Te buine gnove dal Vanzeli al popul:
IL PASTÔR DI ERMA
come risultive de catechesi a Aquilee.
Lincuintri al varà doi moments:
* Prospietivis dai studis di vuê sore di un test une vore antîc e preziôs;
* olmis di relazions fra Il Pastôr e i mosaics de Basiliche di Aquilee.
Relatôrs:
Prof. Remo Cacitti, de Universitât dai studis di Milan;
Gabriele Pelizzari, studiôs dai mosaics de Basiliche di Aquilee.
Domenie ai 26 di març dal 2006 a Vençon.
A trê dopo di misdì cjant dal Gjespui in Domo;
as trê e miege lincuintri cui relatôrs te Sale Patriarcje Bertrant, dongje dal Domo.
Il Dean di Glesie Furlane
Zuan Pieri Biasatti
GLESIE FURLANE
vie Zara, 10
33030 Vilegnove di San Denêl
Tel. 0432-956010
www.glesiefurlane.org
An 929 de Patrie
255 in spiete che al sei ricognossût il Patriarcjât
13 de Bibie al popul


text:
La Aministrazion regjonâl pe tutele dal ambient de Carinzie e à dit che, par un vêr mudament su la cuistion de energjie, bisugne indreçâsi prin di dut sul sparagn energjetic. Daûr dal “Dossier sparagn energjie” si varès la pussibilitât potenziâl di sparagnâ il 45% cence pierdite di benstâ di bande dai citadins.
◆ Prime di dut i sorestants dal ambient a consein di ridusi la velocitât dal trafic des machinis. Za cussì al somee che si puedi vê un sparagn energjetic teoric dal 66%. La propueste no je gran di sotvalutâ, ancje par vie dai auments vivarôs dal cost dai carburants. Daûr di ce che o vin dit, la Aministrazion regjonâl pe tutele dal ambient de Carinzie e à domandât al ministri federâl di competence Leonore Gewessler (Verts) di cjapâ subit la decision di ridusi la velocitât massime su lis autostradis e su lis tradis statâls gratuitis: 100 km/h su lis primis, 80 km/h su lis secondis. Ma il ministeri al à dât une rispueste cence vincul: “Chel che ae vuide dal so mieç al ridûs la velocitât, al sparagne energjie e al rispiete l’ambient. Cun di plui al sparagne ancje bêçs. Chest contribût al è a la puartade di ducj e ducj a puedin za dâlu”. Si che duncje il ministeri nol cjape in considerazion pal moment di ridusi i limits di velocitât.
◆ Ma la Aministrazion che o vin dit e pense che pe tutele dal ambient si vedi di lâ propit par cheste strade: cun di fat la Austrie, dutun cu la Gjermanie, e je l’unic stât là che su lis stradis statâls si pues cori a 100 km/h, stant che in ducj chei altris il limit al è di 80 o 90 km/h. Stant ae Aministrazion regjonâl pe tutele dal ambient, su lis autostradis si varès di cori a no plui di 100 km/h par vie che cussì si varès un grues sparagn intal consum di carburant e intes emissions di CO2 (23% di mancul), la metât des emission di ossit di azot e la riduzion di un tierç di polvars sutîi. ❚
Limits di 100 km/h su lis autostradis de CarinzieBarbara Cinausero
La Aministrazion regjonâl pe tutele dal ambient de Carinzie e à dit che, par un vêr mudament su la cuistion de energjie, bisugne indreçâsi prin di dut sul sparagn energjetic. Daûr dal “Dossier sparagn energjie” si varès la pussibilitât potenziâl di sparagnâ il 45% cence pierdite di benstâ di bande dai citadins.


text:
La fieste nazionâl catalane, lis elezions “autonomichis” in Galizie e te Comunitât autonome basche (CAB), la comedie dal Ream di Spagne e chê dai vertiçs intergovernatîfs europeans. Ai 11 di Setembar i catalans a son tornâts in place par memoreâ la Diada nacional, par fâ fieste, par palesâ cussience e identitât e soredut par rilançâ la cuistion de indipendence de Catalogne. A son stadis fatis manifestazions in diviersis citâts e ancje il guvier “regjonâl” di Barcelone al à cjapâ part in maniere ative e palese aes memorazions.
Il president Carles Puigdemont al à pandût a clâr la posizion sô e de maiorance che lu poie: il percors viers de indipendence al à di lâ dilunc e al è ben e al conven par ducj che Madrid e vierzi i voi e lis orelis denant di cheste prospetive. Però la rispueste de bande de capitâl dal Stât e reste simpri chê: nancje fevelâ! Cheste posizion e podarès jessi ancjemò plui fuarte tal moment che il Ream di Spagne al rivàs a vê un gnûf esecutîf vuidât dal leader dal PP, Mariano Rajoy, cu la poie plui o mancul palese – cuntune astension o fintremai cuntun vôt a pro – almancul di une part di parlamentârs socialiscj «responsabii», in non de Patria e de Nación.
Par intant, ai 25 di Setembar si à votât pai Parlaments de Galizie e de CAB. In struc: la maiorance dai galizians (47.53%) e à confermât la sô fedeltât viers dai conservadôrs spagnoliscj dal PP, cul vôt progressit nazionalitari spartît tra la coalizion En Marea (19%) e chê dal Bloque Nacionalista Galego (BNG) (8,4%); i autonomiscj centriscj dal Partît nazionalist basc (EAJ-PNV) a restin il prin partît (37.5%), cui indipendentiscj di çampe di EH Bildu simpri seconde fuarce (21,5%, cuntun recupar di consens rispiet aes ultimis politichis); i socialiscj a van a cessecûl in ducj doi i câs, daûr di une tendince che si veve za palesade tes elezions politichis e in Catalogne; l’atensionisim al cres inte CAB e al cale in Galizie. Di une bande no son dubis in cont de creazion di un gnûf guvier vuidât dal leader dal PP, Alberto Nuñez Feijóo e di chê altre la soluzion plui probabile e je la conferme dal “lehendari” Iñigo Urkullu cu la poie dal so partît (EAJ-PNV) e dai socialiscj dal PSE.
Un altri element interessant che al salte fûr des “autonomichis” baschis al è la presince tal Parlament regjonâl di une maiorance fuartonone di sostignidôrs dal «dirit a decidi»: se si metin dongje i autonomiscj dal EAJ-PNV, i federaliscj di Elkarrekin-Podemos e i indipendentiscj di EH Bildu a son 57 (su 75) deputâts. Viodarìn ce che al nas.
Vie pal mês passât e je lade indenant ancje chê che zaromai si podarès considerâle une sorte di “telenovela” cul titul di DisUnion Europeane, par vie che la crisi di cheste Europe intergovernative, propit par vie che e je intergovernative, e somee cressi simpri di plui.
Dut chest al à vût la sô conferme in ocasion dal vertiç di Bratislava dai 16 di Setembar, là che i sorestants dai Vincjesiet – e mancjave la premier britaniche, stant che il Ream Unît al è daûr a meti in vore (cuntun grum di calme…) il percors che al varès di puartâ ae conclusion dal Brexit – a àn mostrât di jessi in cunvigne su pocjis robis: che ognidun al pense ai siei afârs, che intune forme o in chê altre ducj a àn chê di rinfuarcî il rûl dai Stâts e duncje che – cence dîlu – la unitât de Europe e je simpri plui clopadice.
Chel incuintri e chel gnûf, fat a Berlin ai 28 dal mês, dome cul president de Comission, Jean Claude Juncker, cul president francês François Holland e cu la cancelire todescje Angela Merkel, a mostrin che la confusion e cres. A mostrin ancje che la vôs de Italie e cont pôc, cundut de retoriche (pseudo)europeiste fate indenant a Ventotene. Ma forsit a Matteo Renzi i va miôr cussì. In maniere di podê dî: «e je colpe de Europe». ❚
MARCO STOLFO
FRIÛL EUROPE. Elezions “autonomichis” e DisUnion Europeane............
La fieste nazionâl catalane, lis elezions “autonomichis” in Galizie e te Comunitât autonome basche (CAB), la comedie dal Ream di Spagne e chê dai vertiçs intergovernatîfs europeans. Ai 11 di Setembar i catalans a son tornâts in place par memoreâ la Diada nacional, par fâ fieste, par palesâ cussience e identitât e soredut par rilançâ la cuistion de indipendence de Catalogne. A son stadis fatis manifestazions in diviersis citâts e ancje il guvier “regjonâl” di Barcelone al à cjapâ part in maniere ative e palese aes memorazions.


text:
Tredis composizions poetichis vistidis di musiche, colôrs, sensazions e emozions. Al è cussì che al nas Amôrs, il progjet artistic ideât e diret dal musicist Renato Miani, su la racuelte di poesiis Amôrs (1999) cu lis lirichis dal prestigjôs artist e poete furlan Pierlugi Cappello.
Il mestri Miani, un dai compositôrs contemporanis plui impuartants, al met dongje un recital musicâl par vôs e piano, cun la colaborazion di doi zovins interpretis furlans di altissim nivel: Elsa Martin ae vôs e Matteo
Andrea al piano.
Cheste composizion e je creade di cjançons su la linie tra “sacri e profan”, ispiradis de musiche lizere e dai lieder todescs, ma ancje dal jazz e di suns ricercjâts te musiche di vuê. Come che al conte il mestri «Amôrs al rapresente une fusion di monts, siôrs di sugjestions e inricjîts de vôs cjalde e tenare di Elsa e dal sontuôs pianoforte di Matteo».
«Te poesie di Cappello o ai cjatât tante musicalitât e soference e fin dal prin moment mi è propit scatât un alc» cussì il mestri Miani nus conte cemût che al à tacât a lavorâ a chest progjet che, tal mieç di tancj altris impegnis, al à realizât in cuatri agns.
Dut al è scomençât tal 2011 cuntun progjet musicâl che chê volte lu puartà a lavorâ su trê poesiis di Cappello, che Miani al à simpri amirât e puartât grant rispiet par lui.
«Cu la musiche o vevi di creâ leams in ordin creatîf, e chest al è stât pussibil metint in sucession tocs che a reagjissin un cun chel altri par contrast o continuitât, lant a creâ leams soteranis, pûr te diversitât».
«A nivel musicâl o soi simpri stât ancorât al gno gjenar musicâl, plui classic e tradizionalist, ma in cheste gnove situazion o scugnivi cirî une forme di espression che e rivàs a fevelâ une lenghe condividude: svicinant il passât al presint, metint dongje altris formis musicâls plui contemporaniis o plui comerciâls e difondudis». «Dut chest confrontâsi e fondisi di monts nol sarès stât pussibil cence la colaborazion cui doi zovins musiciscj, ducj i doi ecezionâi. Un ringraciament in particolâr al va soredut a Federico Rossi e ae Associazion Culturâl Colonos che mi àn sostignût par realizâ cheste opare».
Domandant al mestri cuâi che a sono stâts i tocs plui dificii di realizâ e cuâi chei che i stan plui a cûr, nus conte che ducj intun mût o in chel altri a àn lassât un segn. «Tu tu mi cjalis soriane, cun voi e Vorès podêti dî, jo, strac pavêr a son stâts i dôi tocs plui dificii di realizâ, sei a nivel formâl che di composizion musicâl par vie dai tescj particolarmentri impegnatîfs.
Il toc che plui di ducj al fâs efiet al è Mondimi me, che par volê florî, che al è ancje il toc plui curt de racuelte.
Al scoltadôr i pues someâ improvisât, parcè che o vin une part cjantade cence acompagnament, dome cun cualchi acuardi svoladi
dal piano.
Daspò, a proposit di tocs stramps, o vin O cerci l’aiar che tu spetenis cu li’ mans dulà che la musiche e zuie a sun di onomatopeis.
Chest toc di fat si rifâs ae liederistiche pal fat che e je presint une part strumentâl: il piano al realize un svolaç di notis par descrivi sensazions.
Il toc che plui di ducj mi plâs al è però l’ultin de racuelte, Come lûs che mi svee prin di buinore, svoladi e essenziâl, seguît di doi tocons luncs e elaborâts, che al à une atmosfere che di lontan e ricuarde lis armoniis dal blues, simpri di fat stemperadis.
Presentade pe prime volte te suaze di “Avostanis 2015”, la opare “Amôrs” e à za fat il zîr di mieç Friûl e e continue il so percors cun tancj progjets e concierts in program.
Il CD realizât de Associazion Culturâl Colonos di Lestize al è disponibil su richieste a Radio Spazio 103 o scrivint a info@colonos.it ❚
✒ Moira Pezzetta
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Ise dome une coincidence che il libri furlan dal moment (Ses e Barete di Francesca Gregoricchio) e chel a nivel internazionâl (Fifty Shades of Grey di E. L. James) a sedin ducj e doi dai libris erotics cun des visions femininis sul mont dal ses? O ise invezit une prove che la leterature furlane e rive a metisi in sintonie cu lis tindincis e lis esperiencis di chê globâl?
Al sarès biel se e valès la seconde ipotesi ma la prime e je chê che plui probabilmentri e je vere.
Il svicinâsi de gnove edizion dal premi Sant Simon, al puartarà ancje chest an a domandâsi cuâl che al è il stât di salût des letaris furlanis. De manifestazion di Codroip, e in particolâr de so zurie cun figuris come Tolazzi e Marchetta, al è nassût tai ultins agns un dibatit vivarôs e ruspi.
“In Friûl si lei pôc e si scrîf mâl”, al à tornât a disi Tolazzi intune resinte interviste al setemanâl “Il Friuli”.
La sô posizion e je valide e di condividi par tantis robis; pes tematichis no tradizionâls che si varès di vê il coraç di frontâ, pal sburt tal confrontâsi e tal lei i autôrs forescj contemporanis e tal savê meti la muse fûr di cjase.
A son riflessions che a valin no dome pe culture ma par dute la societât furlane di vuê (e cence limitâsi a chê furlanofone).
Al va dut câs dite che, fasint un belanç dal dibatit che si è davuelzût tai ultins doi, trê agns, su la stampe si son ancje inviadis des dinamichis negativis dutis particolârs.
Plui di cualchidun, a voltis cun ignorance altris cun malizie, al à fat ecuazions une vore arbitrariis che a an puartât a atacâ la leterature furlane tout court par obietîfs politics, come par esempli il fâ coincidi cualsisei difese dal furlan cul jessi de leghe nord o il fa jentrâ la dimostrazion dal disvalôr de lenghe furlane tal cjalderon des lotis pe spartizion dai bêçs a nivel regjonâi fra Triest e il Friûl.
Dut chest al è e al à la vût sô influence sul dibatit ma nol à di puartà, par reazion, a une difese incondizionade de leterature furlane, dulà che ducj i autôrs a finissin cul jessi bogns, brâfs e meritevui di finî dentri a une gnove edizion de antologjie dal Verone.
Al di lâ di dut lis cuistions di font solevadis di Tolazzi a restin e a van frontadis. ■
Maurizio Biasizzo
DIBATIT LETERARI. 50 sfumaduris di… “zâl e blu”............
Ise dome une coincidence che il libri furlan dal moment (Ses e Barete di Francesca Gregoricchio) e chel a nivel internazionâl (Fifty Shades of Grey di E. L. James) a sedin ducj e doi dai libris erotics cun des visions femininis sul mont dal ses? O ise invezit une prove che la leterature furlane e rive a metisi in sintonie cu lis tindincis e lis esperiencis di chê globâl?


text:
Home Apparel & Accessories Apparel & Accessories (1) Finance & Legal (1) | Kärnten Burgenland (384) Kärnten (767) Niederösterreich (1,667) Oberösterreich (1,645) Salzburg (949) Steiermark (1,568) Tirol (1,201) Vorarlberg (614) Wien (2,708) blaze pos Althofen Arriach Bad Bleiberg Bad Eisenkappel Bad Kleinkirchheim Bad Sankt Leonhard im Lavanttal blaze pos Bleiberg-Kreuth Bleiburg Dellach Drobolach Eberndorf Ebersdorf Eisentratten Ettendorf Faak am See Feistritz Feistritz an der Drau Feistritz an der Gail Feistritz im Rosental Feld am See Feldkirchen Feldkirchen in Kärnten Ferlach Ferndorf Friesach Fürnitz Gallizien Glanegg Globasnitz Gmünd Gnesau Grafenstein Greifenburg Griffen Gurk Hermagor Himmelberg Keutschach Kirchbach Klagenfurt Klagenfurter Hütte Kötschach-Mauthen Kreuth Krumpendorf Kühnsdorf Lavanttal Ledenitzen Liebenfels Lieserbrücke Maria Elend Maria Rain Maria Saal Maria Wörth Metnitz Micheldorf Miklauzhof Millstatt Oberdrauburg Obervellach Ossiach Pischeldorf Pörtschach Pörtschach am Wörther See Prebl Radenthein Reifnitz Riegelsdorf Rosegg Ruden Sachsenburg Sankt Andrä Sankt Gertraud Sankt Jakob im Rosental Sankt Kanzian am Klopeiner See Sankt Magdalen Sankt Michael Sankt Paul im Lavanttal Sankt Primus Sankt Stefan im Lavanttal Sankt Veit an der Glan Sattendorf Schiefling Seeboden Sekull Sirnitz Spittal an der Drau Stall Strau Treffen Treibach Treibach-Althofen Unterort Velden am Wörther See Viktring Villach Völkermarkt Weitensfeld Weißbriach Wernberg Wolfsberg
Sort by
Filtered By
-
Not evaluated yet Add to My list Added
-


text:
La Sisile e je une aziende agricule metude in pîts di cirche un an di Elena Sica, une zovine cun tante voie di fâ di Divilin di Vile Santine.
«Nô, come famee, o vin simpri vût cjamps di cartufulis”, e conte Elena. “A mi mi è simpri plasude la idee di vê un lavôr par gno cont e soredut di stâ fûr intal mieç de nature, no sierade intun ufici. Finît il liceu sientific, o ai pensât di cjoli un toc in plui di cjamp di coltivâ e di vierzi une aziende. E cussì o ai fat.»
La sielte dal non La Sisile no je stade fate a câs, anzit e je un grum leade al ricuart dal mont di frute di Elena Sica: «Cuant che o jeri piçule, o lavi simpri tal cjamp cun mê mari e mê none, e o viodevi simpri lis cisilis a svolâ. Dopo, o ai tacât a lâ a scuele; deventade grande, no sei lade plui tal cjamp e no ‘nd ai plui viodude nissune. Cuant che o soi tornade tai cjamps, o ai tornât a viodilis. Mi plaseve fâ riferiment a chest fat e alore i ai dât il non La Sisile ae mê aziende.»
Ciert, il lavôr di Elena al è impegnatîf e, e dîs «tancj a son i sacrificis: in Primevere che nol è tant cjalt o lavori dut il dì, di Istât invezit o jevi adore e o stoi tal cjamp fin 10.30-11.00 e po des 4 dopomisdì fin 8-9 di sere. I lavôrs a son simpri chei: o fâs la jerbe tai cjamps, o semeni, o viôt des plantis se a son di sistemâ… Cumò o soi daûr a cjapâ sù cartufulis e duncje il gno timp lu dedichi dome a chel. O ai 5 cjamps a Divilin e un a Fusee: 1 etar e 2 di tiere di coltivâ…Trê cjamps a son dome di cartufulis di trê cualitâts (blancje, rosse e viole, di semencis de Cjargne), cevolis, fasûi, cesarons. Tai doi cjamps dongje cjase o ai dut ce che si met tal ort: melanzanis, lidric, pevarons, cavoçuts, jerbetis rossis, verze, verzots… A pene vierte la aziende, o ai fate domande par vê la certificazion biologjiche e o soi inmò daûr cu la burocrazie: i miei prodots a son biologjics, tal sens che la semence e lis plantutis a son za biologjichis, e ancje la robe che o dopri (ledan e ce che mi covente) e je naturâl, cence nuie di chimic. Par vê la certificazion, e je dute une procedure di fâ: a vegnin a fâ 2-3 controi ad an, a son i regjistris di compilâ indulà che o cjapi note di ce che o ai metût tal cjamp (se o ai di butâ un pôc di ram o di ledan, o scuen segnâ dutis la cuantitâts che o met). Dopo dal lavôr tai cjamps, al ven ancje il lavôr des cjartis! Tal control che al ven fat, a viodin i regjistris e dopo a van tai cjamps a controlâ se ce che o ai scrit al corispuint.»
I prodots di Elena si cjatin ogni lunis al marcjât di Tumieç e a Denemonç, a Carniagricola. «La int e à bisugne di tornâ indaûr e di mangjâ ben, e e cîr chescj prodots. O ai int che mi ven a cjase cuant che e vûl e o lin tal cjamp a cjapâ sù la robe, o ben mi clame, mi fâs l’ordin al telefon e jo i prepari i prodots. Di Invier, o ai ancjemò cartufulis e cualchi capûs, la tiere e à bisugne di polsâ e la ativitât si ferme, ancje parcè che no ai sidreris par podê continuâ la coltivazion: o pensi che tra un pôc lis metarai, par podê slungjâ la disponibilitât dal prodot un pôc plui a dilunc.»
Cui che al vûl savê alc di plui, al pues viodi la pagjine www.lasisile.com o la pagjine facebook La Sisile. E propit achì, si podarà scuvierzi la passion che Elena e à pal so lavôr: «Si lavore ancje a Madone di Avost… e ce mâl isal? Se al è fat cun passion, nol pese gran!»
✒ Marta Vezzi


text:
“L’obietîf primari di chest progjet al è chel di puartâ i fruts de scuele de infanzie e primarie a scuvierzi, planc a planc, lis analogjiis e lis diversitâts che a esistin tra i mûts di viodi il mont, lis manieris di compuartâsi, lis crodincis e lis opinions dai popui e a individuâ lis corispondencis e lis diferencis che a esistin jenfri i elements dal sisteme (morfologjic, sintatic e lessicâl) che lis lenghis dal mont a doprin par pandi la diversitât culturâl.”
Cheste volte nol è un libri chel che o presentìn, ma une scjatule, une scjatulute di 9 par 8 par 3,5 centimetris, cun dentri 99 schedis, ogni schede une peraule. Cjapìn a câs la numar 50: Campanele, bucaneve, snowdrop. Nêf, neve, snow cuntun biel dissen a colôrs. Sul daûr de schede o cjatìn un esempli di haiku (fat dai fruts de scuele primarie di Bordan), une spiegazion di ce che al è un haiku, di ce che e je une silabe e di ce che e je une campanele, ancje cuntun dissen (in blanc e neri). In altris schedis o podarìn cjatâ disleelenghis, proverbis, cjantis, mûts di dî, tiriteris e v.i., simpri compagnâts di notis che a judin i fruts a capî miôr i aspiets carateristics des lenghis e des culturis che lis doprin.
No dome furlan e talian, duncje, ma ancje inglês, francês, spagnûl, todesc, portughês, sloven, ladin e fintremai gjaponês, aramaic, ebraic e ancje (ma sì) triestin e venit. Par vie che il mont al è une vore grant e svariât.
In plui, la scjatule e conten ancje doi piçui dépliants: un cu la bibliografie resonade des oparis consultadis e di consultâ e cu lis biografiis dai autôrs citâts, e chê altre cun notis didatichis, di li che o vin gjavât fûr il nestri incipit.
Une viere detule furlane e dîs che lis surîs bisugne lassâlis che lis cjapi il gjat. Che chel al è il so mistîr. Duncje, se si vûl insegnâur ai frutins il furlan (e no dome il furlan) al è ben fâsi vuidâ di cui che al sa. Che al sa di didatiche, di linguistiche comparade e di didatologjie. Par lungje esperience e par vastitât di studis. Silvana Schiavi e à tignût par agns (parie cul benemerit professôr Nereo Perini) la inovative catedre di didatiche des lenghis modernis inte Universitât dal Friûl. E sa benon di ce che e fevele. Cumò lis mestris a àn dome di lassâsi vuidâ di cheste scjatulute cetant colorade. ❚
Laurin Zuan Nardin
SIMPRI BOGNS. Silvana Schiavi Fachin, “99 peraulis. Fevelâ cul mont”, S. Vît dal Tiliment 2014............
“L’obietîf primari di chest progjet al è chel di puartâ i fruts de scuele de infanzie e primarie a scuvierzi, planc a planc, lis analogjiis e lis diversitâts che a esistin tra i mûts di viodi il mont, lis manieris di compuartâsi, lis crodincis e lis opinions dai popui e a individuâ lis corispondencis e lis diferencis che a esistin jenfri i elements dal sisteme (morfologjic, sintatic e lessicâl) che lis lenghis dal mont a doprin par pandi la diversitât culturâl.”


text:
Sabide ai 29 di Fevrâr si tignarà l’incuintri che al siere la tierce edizion dal cors on line di CLIL par furlan metût adun de Societât Filologjiche Furlane cul Universitât Ca’ Foscari di Vignesie.
L’incuintri al è un moment di aprofondiment su cetancj aspiets de lenghe furlane e de didatiche, come che si viôt dal program.
Propit par chest la iniziative e je vierte a ducj i docents, no dome a chei che si son segnâts te plateforme e che a àn fat il cors MOOC on line (lôr a varan un atestât di pueste).
Duncje, ducj a puedin segnâsi ae zornade formative dai 29 di Fevrâr, che si tignarà a Udin in Palaç Mantiche in vie Manin des 14:00 aes 19:00, notantsi a chest link: forms.gle/aFrxwRNm1qaKB8936
Lis 5 oris di formazion dal seminari a saran ricognossudis daûr des liniis vuide MIUR 2016-19 te tessare dal DOCUSCUELE (cui che no le à ancjemò e pues domandâle in cheste ocasion, cui che le à che si visi di puartâle!).
SABIDE AI 29 DI FEVRÂR DAL 2020
PALAÇ MANTICA
VIE MANIN 18, UDIN
FARE CLIL… PAR FURLAN! III edizion
PROGRAM
14:15 Viertidure dai lavôrs in plenarie
Ada BIER
(DSLCC, Universitât Ca’ Foscari):
Il MOOC: riflessions su la tierce edizion
Andrea MARINI
(Universitât di Udin):
Una panoramica delle caratteristiche cognitive della competenza bilingue
Fabio BOLTIN
(Formatôr libar professionist):
Mapis mentâls: parcè doprâlis par insegnâ
16:45 polse
17:00 Costruî un percors CLIL: potenzialitâts e sfidis
Luciana FAVARO
(DSLCC, Universitât Ca’ Foscari):
Il CLIL pe infanzie
Ada BIER
(DSLCC, Universitât Ca’ Foscari):
Il CLIL pe primarie
Donatella BELLO
(I.C. San Denêl dal Friûl):
Il CLIL pe secondarie
18:45 Sieradure dai lavôrs, consegne atestâts e salûts


text:
POPUL GNO DULÀ VÂSTU? RECITAL A GJALARIAN IN MEMORIE DI PRE ANTONI25 di Jugn 2017
Al va indevant il calendari dai apontaments in memorie di pre Antoni Beline, tal decim aniversari de muart.
Domenie ai 25 di Jugn a Gjalarian aes 21.00 li de Cjase de int in Place S. Martin.
“Popul gno dulà vâstu?“ Recital dulà che si leiaran scrits gjavâts des oparis di pre Antoni, compagnâts de musiche di une armoniche e de proiezion di fotografiis dal Friûl e di pre Antoni.
Par cure di: Viviana Mattiussi e Pro Loco di Gjalarian: par info, fracait il link
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.


text:
“Si ben che pôc mancul di mil agns ju dividin un di chel altri, Khayyâm e Gervaso, lets vuê, a podaressin someâ nassûts e vivûts te stesse ete. Stesse ande di cjoli pal cûl il mont (o, miôr, la part di mont che e merete di sei cjolte pal cûl), stesse antipatie pai masse bulos e pai masse brâfs, stesse amirazion pes feminis, cualitâts che no àn etât ni timp. Parcè voltâju par furlan?”
◆ Sì, parcè voltâ par furlan un poete (in plui che astronom, matematic, filosof) persian vivût tra il 1048 e il 1131? E parcè zontâ ancje la traduzion dai aforisims dal Grillo parlante di Roberto Gervaso (1937-2020)?
◆ Driussi al cjate intai doi autôrs lis stessis cualitâts che i furlans a àn simpri vudis. E no par nuie Gervaso al jere mieç furlan, par vie di sô mari che e jere di Atimis.
◆ Omar Khayyâm nol corispuint in nuie a une imagjin di poete seriôs, simpri li che si vai intor, e simpri sorepinsîr a strolegâ su la muart che nus spiete ducj e su la pôre dal nuie. Al è un poete che al esalte la voie di vivi. Di fâ l’amôr. Di bevi. Di bevi bon vin. Duncje si pues zontâlu ae schirie lungje di autôrs che a àn esaltât il vin dilunc dai secui, scomençant dai grêcs (Erodotos, Alceus, Archilocos) fin ai furlans Zorut e Laurinçon. Par no fevelâ di cjantis popolârs: la cjante francese là che un om al brame di jessi soterât intune cjanive li che al è bon vin e riclame il poete persian cuant che al vûl che la sô casse e sedi fate cul len di un vignâl, o ben che la dì dal Judizi a vadin a cirîlu intal polvar des ostariis.
◆ I aforisims di Gervaso a son introdusûts de riproduzion de letare che il gjornalist i mande a Driussi par congratulâsi de sô vore di traduzion in furlan (al declare ancje che il furlan al è une lenghe). Un centenâr, cualchidun un tichinin cualuncuist o fintremai sessist, ma tancj propit fulminants: “I vincj agns a son plui biei a cuarante che no a vincj”; “Cuant che il miedi al tache a dînus di dâsi coragjo al è il moment che o tachìn a pierdilu”; “Se tu âs bisugne di une man tu cjatis sigûr cualchidun che ti ufrìs il braç, ma no ti da nancje la ongule”.
◆ A completâ il libri, Driussi al zonte un altri centenâr di aforisims che ju à scrits lui, sul model di Gervaso. Une cerce: “Visaitsi di ricuardâsi di no dismenteâsi che volêsi ben nol coste nuie. Altri che Kant!”; “Miôr sintîlis dal paron che tornâ a cjase stracs”. ❚
Enzo Driussi, Sclipignadis, Udin, 2020 e Sbivicjâ di lusignis, Udin, 1985Laurin Zuan Nardin
“Si ben che pôc mancul di mil agns ju dividin un di chel altri, Khayyâm e Gervaso, lets vuê, a podaressin someâ nassûts e vivûts te stesse ete. Stesse ande di cjoli pal cûl il mont (o, miôr, la part di mont che e merete di sei cjolte pal cûl), stesse antipatie pai masse bulos e pai masse brâfs, stesse amirazion pes feminis, cualitâts che no àn etât ni timp. Parcè voltâju par furlan?”


text:
Cormons: fieste de Nassite
Home Trois Troi Furlan Tierce tape Cormons Foto 2
Cormons - Castelmonte
Località attraversate
Ogni an a Cormons il dì de Madone di Avost si celebre l’aniversari de nassite dal imperadôr di Austrie Francesc Josef. La presince di tancj grups carateristics che a vegnin di diviersis localitâts dal vecjo imperi e fâs la manifestazion di interès internazionâl.
Steme comunâl
di Cormons
Cormons - Castelmonte
Località attraversate
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Vin
Il vin e je une bevande alcoliche che e ven fûr de fermentazion de ue (folade o no) o dal most. La peraule e ven dal latin vinum.
StorieModifiche
Il vin e je une bevande une vore antighe, tant che i prins documents su la coltivazion de ue a son dal 1700 p.di C.. Tal Imperi Roman e jere une vore pandude, e ancje in Friûl e fâs part de tradizion.
Cualitâts di vinModifiche
A esistin plui cualitâts di vin, e la division plui cognossude e je chê tra vin blanc e vin neri. Il Friûl al è cognossût atôr pal mont soredut pe prime cualitât, e lis areis di produzion a son il Cuei e in gjenar dute la zone orientâl.
Vin furlansModifiche
Leams esternisModifiche
- Taste of red wines - (inglês) (francês)
- Wine vintages, vintage charts - (inglês) (francês)


text:
Un vistît strent, ve cemût che si mostre cualsisei progjet talian federalist che al intindi jessi adatât ae Regjon e in particolâr al Friûl.
Par restâ aes analogjiis sartoriâls, al reste simpri un model conformât, cuant che il cuarp di vistî al à ciertis sôs particolaritâts che i coventin misuris speciâls. Ma chest i politics locâi no lu capiran mai, prin di dut parcè che dispès a son ignorants e po dopo a son il prodot di une gjenerazion premiade dome de fedeltât al cjâf, al grup, e no dal binomi esperience e militance. Intal câs invezit di chei pôcs bogns ancjemò di formulâ un pinsîr critic, e risulte plui fuarte la sotanance al model talian che al à il statalisim tal so Dna. Ancje la Leghe si è sometude a di chel model, di là di declarazions e di proclamis. Pal Carroccio il probleme al è la sostituzion dal vertiç de piramide: no plui Rome, ma Milan. Se vuê al esist un partît centralist – di là dai parlaments dal Nord (ce fin àno fat, a proposit?) e di adietîfs “nazionâi” tacâts sù aes realtâts regjonâls –, chest al è propit chel di Bossi. Cun, ae base, une vision economiciste dal probleme.
Ae fin, dal progjet presentât in Parlament, nol restial forsit dome che un plui grant control des jevis fiscâls di bande dai Comuns? Impuartant sigûr, ancje par evidenziâ lis responsabilitâts, ma il fin dal federalisim isal chel di cambiâ l’esatôr des tassis o chel di formulâ un diviers rapuart tra autonomiis locâls e stât centrâl?
Dut chest nus tocje dal sigûr ma al è apont chel vistît che al cole mâl, chê golarine a balins su la cjamese a riis. Un complet che in cualchi mût nus tocjarà meti, parcè che nissun nol à domandât un vistît su misure, ancje se o vevin, tant che ent autonom e speciâl, ducj i dirits di pretindilu.
Duncje cheste la assurditât che, vint la ocasion par fâlu, nissun al provi a nomenâ ancje in maniere timide la pussibilitât di dôs entitât difarentis tra Friûl e Triest.
L’OM DI BURI
IL SIVILOT. Federalisim talian: une gjachete strente e curte pal Friûl............
Un vistît strent, ve cemût che si mostre cualsisei progjet talian federalist che al intindi jessi adatât ae Regjon e in particolâr al Friûl.


text:
No son plui i timps de Belgjiche, dal Canadà e de Argjentine. In dì di vuê, il vêr emigrant furlan al è dome un: il student a Triest.
Cuant che te Universitât dal Friûl nol cjate la facoltât che i va ben, il student furlan al va dret a Triest (e cualchi volte, a là a viodi ben, al sielç di pueste une facoltât che a Udin no je ancjemò, par lâ a vivi fûr di cjase).
A Triest, il prin probleme dal emigrant al è cjatâsi un puest dulà lâ a stâ; un puest cuntun bagn di sest. Sì, parcè che li, tai apartaments austro ungarics (cussì ju clamin i lôr parons, tradot par furlan a saressin i apartaments masse vecjos e mai ristruturâts) tu cjatis il water di une bande e il bidet di chê altre, simpri che al sedi un bidet (a vevin concuistât mieze Europe, i austro ungarics: vuelistu che a vessin ancje il timp di netâsi il cûl?).
Il secont probleme nol è il mangjâ, che tant pai prins doi agns la mari furlane e mande jù il frut plen di cits e cituts cu la cuince pe paste e il rost pront dome di scjaldâ (ma il student nol sta mai a fâ chê fadie, tant al è bon ancje frêt). Al è cuant che si stufe dal rost, che l’emigrant al scomence a cusinâ e al discuvierç chês altris regulis fondamentâls dal vivi a Triest. La prime: i alimentârs a son sierâts sie il lunis che il miercus, e di Jugn a Setembar ancje ducj i dopomisdì, parcè che la siore de buteghe e à di lâ ducj i dîs a cjapâ soreli a Barcola. La seconde: cuant che tu compris il persut, cjape chel taiât a man, che il becjâr se no al reste mâl. La tierce, e la plui impuartante: cuant che tu domandis une robe e la comesse ti rispuint “volentieri”, al vûl dî che chê robe no le à. La uniche spiegazion pussibile e je che chê peraule e sedi un diminutîf di une robe come “Se le ves, te darès vulintîr, ma no le ai”: masse fadie dî dute chê robe, par un triestin.
Ma l’aspiet plui dûr di jessi migrant a Triest al è imparâ a ordenâ il cafè. Se i tu domandis un cappuccino, ti rive un cafè maglât, e se tu âs voie di bevi un tai e tu domandis un nero, ti rive dongje un cafè lis. Cuant che tu âs imparât dut ben, tu puedis ancje bevi un cafè maglât dentri te tace dal tai: il “capo in bi”. Dopo un pôc di agns, il migrant al à imparât ancje formulis come il “deca capo in bi tanta special” (un cafè cence cafeine, te tace, cuntun grum di sbrume e il cacao parsore). In gjenar, però, ta chel stes dì che al rive a vê chê iluminazion, si lauree e e je rivade la ore di rimpatriâ.
AI 32 DI MAI – L’emigrantBete di Spere
No son plui i timps de Belgjiche, dal Canadà e de Argjentine. In dì di vuê, il vêr emigrant furlan al è dome un: il student a Triest.


text:
Classe 1966, Cristina Barbierato e je origjinarie di Palaçûl. Diplome di liceu sientific te sachete, si è iscrite ae universitât – cors di lauree in Storie –, ma le à molade dopo vê cognossût il so om che al lavorave tal cjamp de produzion di scarpis di alte cualitât. «O ai tacât a judâlu e chest mistîr mi à plasût tant che no ai fat altri te vite», e conte. A Gonârs, paîs dal compagn, Cristina e à vivût bielis esperiencis professionâls, cun aziendis impuartantis. Daspò de crisi grave dal setôr, e je rivade, cun inteligjence e previdence, a riconvertî la sô ativitât, sielzint di proponi al public un prodot sempliç, sostignibil e tradizionâl: i scarpets. Une strade alternative ae massificazion e ae globalizazion, une strade dute furlane, di un artesanât “evolût” che e cumbine tradizion e inovazion tal sens di un cambiament responsabil, cence simiotâ nissun. Par altri, e marche Cristina, «nô furlans o sin stâts ancje punk… no dome salts, onescj e lavoradôrs». Une strade che, tal Otubar stât – cu la sô aziende “Lis Furlanis”, la uniche pal Friûl-Vignesie Julie –, i à viert lis puartis di “ApritiModa”, la rassegne taliane che e met in mostre la ecelence artesanâl dal Paîs: des grandis cjasis di mode ai laboratoris di altissime cualitât. ❚
E.A.
Il profîl di Cristina BarbieratoErika Adami
Classe 1966, Cristina Barbierato e je origjinarie di Palaçûl. Diplome di liceu sientific te sachete, si è iscrite ae universitât – cors di lauree in Storie –, ma le à molade dopo vê cognossût il so om che al lavorave tal cjamp de produzion di scarpis di alte cualitât. «O ai tacât a judâlu e chest mistîr mi à plasût tant che no ai fat altri te vite», e conte. A Gonârs, paîs dal compagn, Cristina e à vivût bielis esperiencis professionâls, cun aziendis impuartantis. Daspò de crisi grave dal setôr, e je rivade, cun inteligjence e previdence, a riconvertî la sô ativitât, sielzint di proponi al public un prodot sempliç, sostignibil e tradizionâl: i scarpets. Une strade alternative ae massificazion e ae globalizazion, une strade dute furlane, di un artesanât “evolût” che e cumbine tradizion e inovazion tal sens di un cambiament responsabil, cence simiotâ nissun. Par altri, e marche Cristina, «nô furlans o sin stâts ancje punk… no dome salts, onescj e lavoradôrs». Une strade che, tal Otubar stât – cu la sô aziende “Lis Furlanis”, la uniche pal Friûl-Vignesie Julie –, i à viert lis puartis di “ApritiModa”, la rassegne taliane che e met in mostre la ecelence artesanâl dal Paîs: des grandis cjasis di mode ai laboratoris di altissime cualitât. ❚


text:
A scuele, l’inzegnîr di eletrotecniche al veve il balin des unitâts di misure e ogni volte che al clamave fûr, ae lavagne, il scalognât di turno, al tacave a messedâle. Cuale ise la unitât di misure de tension eletriche? Il volt. E parcé le àno clamade cussì e no, magari, pierino? Par visâsei di Alessandro Volta che al veve inventade [...]
Tag: Franco Vigo
«Al è pront di gustâ Isaac, nin cjase! Moviti! E alore? Vegnistu o no vegnistu, che la mignestre si disfrede! Prove tu, che tu sês so nono, a clamâ chel cjastron!»«Porco fûr! Rivistu o no rivistu? Jere ore! Se âstu scuviert cul stâ dute le matine a pierdi timp tal broili?»«Pal moment o pues nome dî, cun sigurece, che i [...]
Anute si veve maridade cun Carmelo, un bassarûl, e, lant cuintri curint, e jere lade a vivi in Umbrie. Lavorant, ducj i doi, intune fabricute di creps, a jerin rivâts a sparagnâ par podê gjoldi dîs dîs di vacance. Vûstu par contentâ la femine, vûstu par tornâ a viodi i lûcs dulà che al veve fat il militâr, Carmelo, cul [...]
A scuele o vevi studiât le sucession di Fibonacci e no viodevi le ore di cjacarâ cun barbe Toni par cognossi le sô opinion sui cunins. Barbe Toni al jere un vieli gno vicin di cjase che al tirave indenant cu la minime e che al tarondave cu la verdure dal ort e i nemai dal curtîl: une dozene di [...]
Fido, il vecjo cjan de contesse, al veve tacât a butâ fûr tôr lis cinc di matine. Aes nûf de vilie di Nadâl al jere za muart dongje il so cuzo. Par vie des fiestis, te vile nol jere nissun famei e la contesse, che e viveve di bessole, dopo che il cont le veve molade par une zovine plene [...]
Pieri, di lavôr, al veve fat il camionist dute la vite. Sù e jù pes stradis d’Italie, fintremai tal Meridion. Di dì, di gnot e, salacor, ancje di sabide e domenie che lui al podeve cori parvie che al puartave mangjative deteriorabile. Rivât a lâ in pension, al veve decidût di gjoldisi, tal cuiet, la sô cjasute e, di jê, [...]
Mê none mi contave che, une volte, di furlans studiâts no jerin tancj e i mestris a vignivin sù dal Meridion. Gno barbe Nello, in prime elementâr, al veve une mestre siciliane e al faturave une vore par capîle, tant che jê, par judâlu tai compits par cjase, e scugnive dispès disi di lâ a cjatale par fâsi tornâ a [...]
Rivade le ore da vendeme, barbe Vigji si veve fat prestâ, di Turo, un brentiel. Lu veve fat poiâ tal sotpuarti dal so curtîl, su cuatri çocjis di pôl, e lu veve jemplât di ue. Tal doman, come in peraule, al jere rivât il nevôt, di cuindis agns, a folcjâle cui pîts. A Vigji no i restave che tignî sot [...]
Di piçul o jeri a stâ framieç dai cjamps intun cjasâl dulà che vivevin pocjis fameis ma di chês bielis di une volte, plenis di fruts. Par menânus a scuele, a Malisane, che jere a trê chilometros di strade, al faseve servizi un biroç, cul telo narançon, precîs di chei dai pionîrs dal Far West. Framieç lis stangjis, il Moro, [...]
Vuê mi soi dismot cun chê di gambiâ il vanzeli: cjapìn le parabule dai talents. Ta le visitu? Il paron, ch’al veve di partî, al clame i soi trê servidôrs e, secont le lôr capacitât di vore, al dà fûr vot talents. Al prin servidôr i lasse cinc, al secont i lasse doi e al ultin i mole nome un. [...]


text:
Tal mês di Zenâr a Tamau e je stade presentade la XX edizion de ‘Il Lunari fat in Cjargne’: simpri une buine ocasion par rindisi cont che in Cjargne a son tancj operadôrs culturâi che di agns a lavorin sul teritori. Presints in mostre ben 19 lunaris, cun 19 tematichis diviersis.
Interessants i lunaris che a valorizin la lôr variant linguistiche: Nas Kolindrin/Calendario Resiano, fat dal Circul Culturâl di Resie Rozajanski Dum (il teme al è chel des prucissions di une volte); Dar schain – cholendar va Tischlbong/Timau, fat dal Circul Culturâl ‘G.Unfer’ in tamavês (al va indevant un percors di ricercje di toponims, trois, stai e stalis dal teritori); lunari di Zhare/Sauris, fat dal Circul Culturâl ‘Fulgenzio Schneider’ (vecjis fotografiis e scrits a documentin Criscj e mainis).
Biei e colorâts i lunaris dai fruts des scuelis primariis: Prât in Cjargne (disegns e descrizion par cognossi miôr ‘Monts e crets di Cjanâl’); Çurçuvint e Trep (‘Il calendari dal bosc pal 2013’).
Dopo a son i lunaris dai diviers paîs de Cjargne: Lunari di Çurçuvint, dal Circul Culturâl La Dalbide (‘Tai cjamps une volte’, ricercje des plantis e des samencis che si dopravin une volte); Lunari di Cleulas, dal Circul Culturâl Ricreatîf (‘Stalis’); Lunari di Paluce, dal Circul Culturâl Enfretors di Testeons (dedicât a doi personaçs impuartants: i cuadris dal pitôr Josef Macôr e lis poesiis di Gjeme Nodâl); Lunari dai Amîs da Mont di Dimplan (‘Vivi tal nosti paîs’, moments di vite plui impuartants dal paîs); Lunari di Rualp – Val e Fagnigola (‘Musicando’: musichis, cjants e sunadôrs di îr e di vuê); Lunari di Paulâr (‘Presepi della Valle d’Incaroio’); Guart Lunari (la Plêf di Guart e lis sagris dai paîs di Guart peadis a sants, disegns di Etore Di Sora); Lunari di Dimponç, dal Circul Culturâl Il nosti paîs (‘Il C.R.I.C. centri ricreatîf di Dimponç e Cjadugnee’).
No mancjin i lunaris fats fûr de Cjargne: Lunari di pre Antoni Beline di Visepente (curât di Cristian Liberale, Alida Pevere e Manuela Quaglia); Lunari di Ospedalet (‘Ospedaletto ricorda’, e va indevant une ricercje de storie de comunitât cristiane); Lunari di Magnan (curât di Carlo Michelizza, Fabrizio Piccoli e Giordano Dose che al ripuarte un biel numar di plantis cun descrizions e fotografiis); Lunari di Bordan dai ‘Amîs di Bordan – chei dal lunari’ (‘Agns setante’ intal paîs di Bordan); Lunari dal Barêt par Palassôl di ‘Chei dal lunari’ (ostariis di îr e di vuê); Corpo Nazionale Soccorso Alpino e Speleologico (fotografiis su pe ativitât).
In timps di magre di finanziaments publics i operadôrs culturâi no molin il lôr lavôr: int che e dediche timp e oris pes ricercjis tai archivis, che e va a sgarfâ intai vecjos documents, che e fâs il pussibil par recuperâ e salvâ il grant patrimoni de memorie orâl. Il lôr lavôr, dispès inte ombre, al è impuartant pe tutele de storie dai nestris paîs di mont.
✒ Marta Vezzi
CJARGNE VIVE. Operadôrs culturâi in Cjargne............
Tal mês di Zenâr a Tamau e je stade presentade la XX edizion de ‘Il Lunari fat in Cjargne’: simpri une buine ocasion par rindisi cont che in Cjargne a son tancj operadôrs culturâi che di agns a lavorin sul teritori. Presints in mostre ben 19 lunaris, cun 19 tematichis diviersis.


text:
Chest an l’Ateneu furlan al fiesteze i siei prins 30 agns, une date impuartante che e rive intun moment dificil par dut il sisteme universitari. Il probleme dai finanziaments si lu sint fuart ancje in Friûl e al à impegnât subit la gnove Retore, Cristiana Compagno, elete dome pôcs mês indaûr. Par cognossile miôr e capî la sô posizion par ce che al tocje lis cuestions che zaromai di mês si lein sui gjornâi, le vin intervistade.
LA PLUI ZOVINE COMERCIALISTE DAL NORDEST_ Il percors che al à puartât Cristiana Compagno a deventâ Retore a Udin al è pardabon interessant. Daspò di jessisi laureade tal 1981 ae facoltât di economie de Universitât di Triest, e je jessude dal ambient academic e e à lavorât prime tant che comercialiste (e jere la plui zovine dal Nord Est), e daspò e à seguît la introduzion dal sisteme di certificazion dai belançs tes grandis aziendis. E torne tal mont universitari al inizi dai agns ’90 tant che ricercjadore in Economie e gjestion des impresis, simpri tal Ateneu triestin. Daspò di cualchi an, e vinç il concors par professôr associât in Organizazion e direzion aziendâl.
LA RIVADE AE UNIVERSITÂT DAL FRIÛL_ Il trasferiment di Triest a Udin al rive tal 2000, cuant che il retôr Magnific di chê volte, il prof. Marzi di Strassolt, al clame a Udin professôrs e ricercjadôrs furlans sparniçâts par dute Italie, cul fin di potenziâ l’Ateneu e di ridusi il numar di docents pendolârs che nol zovave ae cressite de Universitât. La sielte e fo juste parcè che, come che e dîs la Retore stesse, vivi te citât dulà che si insegne al permet di jentrâ ad implen te vite universitarie, e chest al zove ae cressite e al disvilup de istituzion.
GRANCJ RISULTÂTS_ Tal 2002 la professore Compagno e vinç il concors par professôr ordenari e, cun di plui, e ven delegade ae inovazion e al trasferiment tecnologjic. Une deleghe pardabon impuartante, viodût che cheste e je ancje la tierce mission fondamentâl de Universitât. E i bogns risultâts si son viodûts, come che jê stesse e marche cuntune cierte braure:
“O vin vinçût ducj i premis pe inovazion, e o vin i miôrs indicadôrs a livel talian”.
Insome la disfide sul plan de cualitât l’Ateneu le à vinçude, cumò si àn di frontâ problemis di altre nature: chei dai finanziaments. Il probleme dai tais al interesse dutis lis universitâts talianis, ma tal câs di Udin si inserìs intune situazion ancjemò plui grivie, di un sotfinanziament anuâl di 15 milions di euros. Dal 2001 in ca, la Universitât dal Friûl e à madurît un credit tai confronts dal stât di 95 milions di euros; di mês si fevele di fonts insuficients e lis cifris a fasin pardabon impression.
“Al è fondamentâl capî che dut chest al è un pericul pe evoluzion stesse dal Ateneu. A mi mi sta une vore a cûr che la int e deventi consapevule dal pericul sociâl che la Universitât e cor: o sin une istituzion zovine ma impuartante pe societât furlane, tai ultins 30 agns o sin stâts un motôr fondamentâl di cressite pal nestri teritori. Anzit, o podìn dî di jessi l’unic vêr vantaç competitîf dal Friûl”.
Sì, parcè che lis dificoltâts finanziariis a metin in pericul sedi la capacitât di mantignî une ufierte didatiche in linie cun ce che al domande il mont dal lavôr, sedi la capacitât di fâ ricercje di cualitât. Ven a stâi, si met in crisi la capacitât di creâ cognossince e di formâ lis gnovis classis dirigjentis de societât furlane (ma no dome): in pratiche, la mission de istruzion academiche.
IL RISI PAL ATENEU_ Tai ultins mês chest argoment al è stât frontât di plui bandis, ancje de stesse zonte regjonâl. La Assessore ae universitât e ricercje Alessia Rosolen e à fevelât plui voltis sedi di une fondazion regjonâl sedi di une uniche universitât regjonâl. Nissun dai doi progjets però al è stât spiegât tal detai, ma il risi di une pierdite di autonomie pal Ateneu furlan al è saltât subit tai voi. O vin domandât ae Retore une opinion su chestis cuestions e, se di une bande – par chel che al inten la fondazion regjonâl – no si è esprimude, propit parcè che il progjet nol è par nuie clâr, di chê altre – par chel che al rivuarde la cuestion de autonomie – e je stade pardabon clare.
“Une robe e je la razionalizazion des risorsis par cualificâ la ufierte didatiche e par liberâ risorsis pai ateneus, e su chest no pues che jessi in acuardi. Dute une altre robe invezit e je le autonomie des istituzions, che e je un valôr sociâl e che no pues jessi metude in discussion. Cun Triest o vin une sorte di “coopetizion”: o cooperin li che o sin plui debui, ma o sin in competizion su la ufierte formative”.
Fevelâ di autonomie tant che valôr sociâl nus puarte a rifleti sul rûl che la nestre Universitât e à propit tai confronts dal Friûl, come che al ven sclarît ancje tal articul 26 de leç 546/77 che le à istituide. La volontât dal popul furlan e je stade il motôr pe nassite dal Ateneu, che al à propit il fin di favorî “il progrès civîl, sociâl e la rinassite economiche dal Friûl e di deventâ […] strument pal disvilup […] de culture, de lenghe, des tradizions e de storie dal dal Friûl”. E la Retore Compagno e je convinte che dut chest al sei stât rispietât ad implen.
“O vin promovût il disvilup dal teritori, par chest o vin i indicadôrs di cualitât jenfri i plui alts a nivel talian. A livel statâl o sin viodûts tant che un model di integrazion Universitât/teritori. Il scambi di cognossincis, fuarcis, ideis e sburts cul teritori al è costant, e continui, o sin presints in dutis e trê lis provinciis furlanis e chest al è fondamentâl. In cheste otiche, la sielte di voltâ par furlan il non dal Ateneu cun Universitât dal Friûl, mi somee plui che induvinade”.
No son dubis sul fat che la Universitât e sei stade un motôr pe economie e pe societât furlanis, ma trop Friûl e trop furlan sono jentrâts te Universitât? E je vere che e esist une struture stabile di ricercje, il Centri Interdipartimentâl di Ricercje su la culture e la lenghe dal Friûl (CIRF), che e puarte indevant diviers progjets, soredut in gracie dai fonts regjonâls e statâi, però no si pues dineâ che i problemis no mancjin. Il CIRF par esempli al à pôc personâl e pal plui precari, e chest nol permet ciert di fâ une politiche linguistiche costante. Cun di plui, daûr de leç regjonâl 29/07 su la promozion e la tutele de lenghe furlane, la Universitât dal Friûl e à ancje il compit di formâ i insegnants. E pûr, se si cjale la ufierte didatiche di Siencis de formazion, no si pues no viodi che il numar di cors su la didatiche dal furlan e su la lenghe furlane in gjenerâl, al è pardabon bas. Ducj problemis che a saran simpri plui dificii di risolvi, viodûts i tais dai finanziaments.
“Il CIRF al à cence dubi un rûl fondamentâl no dome pe istituzion academiche ma par dut il teritori” e dîs la Retore, “al è necessari rinfuartîlu e potenziâlu, ma cul 2009 no si podaran fâ assunzions e, fale che no saltedin fûr risorsis in plui, il procès di impuariment al rivuardarà ancje chest Centri. Par chel che al inten i insegnaments invezit, al è impuartant clarî che no si trate di une strategjie dal Ateneu o de facoltât. O vin vincui ministeriâi une vore fuarts e par podê ativâ i cors si àn di rispietâ cierts recuisîts minims. Chest al è propit il risi leât al tai dai fonts: l’indeboliment de ufierte didatiche, un bas numar di cors. Il nestri orientament al è chel di tignî vîf il studi de lenghe e de culture furlanis parcè che a caraterizin la nestre identitât e chê de nestre tiere. O vin un dovê morâl viers il Friûl e il nestri obietîf al chel di assolvilu”.
La fevelade si siere cuntun bon avôt, la situazion e je dificile e i furlans a varan di lavorâ une vore par mantignî salde la lôr Universitât, ma i prins pas de Retore a somee che a vadin inte direzion juste.
Federica Angeli
SPECIÂL. La autonomie de Universitât dal Friûl e je un valôr sociâl............
Chest an l’Ateneu furlan al fiesteze i siei prins 30 agns, une date impuartante che e rive intun moment dificil par dut il sisteme universitari. Il probleme dai finanziaments si lu sint fuart ancje in Friûl e al à impegnât subit la gnove Retore, Cristiana Compagno, elete dome pôcs mês indaûr. Par cognossile miôr e capî la sô posizion par ce che al tocje lis cuestions che zaromai di mês si lein sui gjornâi, le vin intervistade.


text:
15 giugno 2007
LA UNIVERSITÂT E CONSEGNE I ATESTÂTS
Cuarte edizion dai cors di “marilenghe” destinâts ai dipendents de aministrazion publiche
Si consegnaran vuê vinars ai 15 di Jugn, a misdì, inte sale dal Consei di Palaç Florio, in vie Palladio 8, a Udin, i atestâts di partecipazion ae cuarte edizion dai cors di lenghe furlane, prontâts dal Centri interdipartimentâl di ricercje su la culture e la lenghe dal Friûl (Cirf) de Universitât dal Friûl. A cjaparan part ae cerimonie il retôr Furio Honsell e la diretore dal Cirf, Piera Rizzolatti. Si previôt l'intervent dal president de Societât Filologjiche Furlane, Lorenzo Pelizzo, e dal vicepresident de cooperative Serling, Antonio Buiani, che a àn colaborât ae realizazion de iniziative.
La iniziative e je stade inmaneade cui fonts de leç 482/99 su la tutele des minorancis linguistichis storichis. I cors, gratuits e su cinc nivei, a son destinâts ai dipendents des aministrazions publichis, ma dut câs a son vierts a ducj i interessâts tant che uditôrs. L’obietîf dai cors al è chel di dâ continuitât di bande dal Ateneu ae formazion linguistiche di meti in vore tal ambient lavoratîf, e in particolâr, intai ents publics.
Si consegnaran vuê vinars ai 15 di Jugn, a misdì, inte sale dal Consei di Palaç Florio, in vie Palladio 8, a Udin, i atestâts di partecipazion ae cuarte edizion dai cors di lenghe furlane, prontâts dal Centri interdipartimentâl di ricercje su la culture e la lenghe dal Friûl (Cirf) de Universitât dal Friûl. A cjaparan part ae cerimonie il retôr Furio Honsell e la diretore dal Cirf, Piera Rizzolatti. Si previôt l'intervent dal president de Societât Filologjiche Furlane, Lorenzo Pelizzo, e dal vicepresident de cooperative Serling, Antonio Buiani, che a àn colaborât ae realizazion de iniziative.
La iniziative e je stade inmaneade cui fonts de leç 482/99 su la tutele des minorancis linguistichis storichis. I cors, gratuits e su cinc nivei, a son destinâts ai dipendents des aministrazions publichis, ma dut câs a son vierts a ducj i interessâts tant che uditôrs. L’obietîf dai cors al è chel di dâ continuitât di bande dal Ateneu ae formazion linguistiche di meti in vore tal ambient lavoratîf, e in particolâr, intai ents publics.
Nessun commento:
Iscriviti a: Commenti sul post (Atom)


text:
La situazion che si è creade, in chescj ultins agns, tai apalts publics di servizis in gjenerâl e di puliziis in particolâr, al è pardabon preocupant. Ancje tal nestri Friûl. Chest setôr al è caraterizât di garis di apalt che a son adiudicadis cun ribàs incomprensibii su la base di aste, e assegnâts ae ufierte plui vantazose dal pont di viste economic.
Cuasi simpri, lis aziendis che a vincin l’apalt a cirin di recuperâ i margjins magris di profit ridusint lis oris di vore e domandant aes lavoradoris e ai lavoradôrs il stes impegn di prime. L’orari e il salari a calin une vore, ma i compits e i obietîfs assegnâts a restin chei istès.
Si sa benon che tal setôr dai servizis il cost plui alt al è propit chel dal lavôr, duncje si interven cuasi dome su chest. Al è pardabon inacetabil che chestis lavoradoris e lavoradôrs, che za no son ben paiâts, a vedin di patî altris riduzions.
Chescj tais a son tacâts, agns fa, tai servizis di puliziis di cualchi caserme de provincie di Udin, cun fuarpeadis al orari di lavôr adiriture dal 30-50%. Po dopo, cu la crisi e cu la leç di revision de spese, in tancj altris apalts lis maestrancis a àn patidis impuartantis contrazions dal orari di vore. In particolâr, tal apalt dai servizis di puliziis de Universitât dal Friûl, afidât ae Colser di Parma, lis oris a son stadis taiadis dal 13%.
Po dopo, ancje l’apalt dai servizis des puliziis tal Ospedâl Civîl di Udin Sante Marie de Misericordie, afidât ae Markas dal Sud Tirôl, al à viodût un tai des oris dal 15%.
Tal afidament dal gnûf apalt pai servizis di traspuart dai pazients, simpri tal Ospedâl Civîl di Udin, la dite Dussmann Service e à declarât ben 30 lavoradôrs in plui. Al è clâr che l’impegn dal sindicât al sarà massim e al smirarà a limitâ plui pussibil l’impat sociâl.
Di fat, il setôr dai servizis nol à amortizadôrs sociâi, e duncje si à doprade, là che al è stât pussibil, la Casse Integrazion in Deroghe par compensâ almancul un pôc lis pierditis di salari derivadis de riduzion di orari. Si à di capî che chescj tais a van a penalizâ personis cuntune paie za cetant basse e cun dificoltâts seriis di ricolocazion!
La tant famose ma ancje teribil revision de spese publiche e à di tocjâ ducj i aspiets organizatîfs, a 360 grâts, e no colpî massime o dome lis fassis za penalizadis e debilis.
A àn di finî chescj tais malacuarts di orari, di salari e di puescj di lavôr, razionalizant la gjestion dai apalts e eliminant lis straçariis par miorâ, invezit, la cualitât dai servizis furnîts des ditis in apalt e tornâ a dâ considerazion e dignitât aes lavoradoris e ai lavoradôrs che a lavorin in chest setôr. ❚
Athos Di Stefano, FISASCAT CISL di Udin (setôr Cumierç, Terziari, Servizis)
Il drame des impresis di servizis in apalt............
La situazion che si è creade, in chescj ultins agns, tai apalts publics di servizis in gjenerâl e di puliziis in particolâr, al è pardabon preocupant. Ancje tal nestri Friûl. Chest setôr al è caraterizât di garis di apalt che a son adiudicadis cun ribàs incomprensibii su la base di aste, e assegnâts ae ufierte plui vantazose dal pont di viste economic.


text:
Sisene
Luci Corneli Sisene (par latin Lucius Cornelius Sisenna; prin dal 117 p.d.C. - 67 p.d.C.) fo un scritôr, storic, gjenerâl e politic roman antîc.
Biografie[cambie | modifiche il codiç]
Nassût tal 118 p.d.C. o pôc prime, al fo pretôr tal 78 p.d.C. e po forsit propretôr in Sicilie. Fo ancje avocat e, dopo vê scombatût par Sile, comandà legions sot Pompeu: i le daûr cuant che al veve di scombati i pirats e po, stant che a podevin vignî fûr bataicis a Crete fra il so gjenerâl e Quint Cecili Metel Cretic, al spesseà a cori te isole, là che in curt al murì di malatie; al jere il 67.
Oparis[cambie | modifiche il codiç]
Al scrivè un libri di Historiae (Storiis), che a tratavin la storie di Rome de distruzion di Troie in ca, corint tal antîc e vignint plui minûts tai acjadiments plui resints; sedi Ciceron che Salusti, che forsit lu cjapà ancje a model, comendarin il so lavôr di storic, fat intun periodi che si tornave a scrivi di storie come i antîcs (vadì contant dut dal principi di Rome, e cence cori come al veve fat Sisene, e vitant cun dute atenzion di passâ pal crivel lis informazions di meti dentri), ma lu remenarin ben pe sô partisanerie (i plaseve Sile e lu si viodeve); Ciceron nol sierà un voli nancje su la sô manie di parâ dentri de sô prose piligrinis preciosetâts lenghistichis. Al metè dentri ancje contis maraveosis, come che al veve fat Celi Antipatri, che di lui al cjapà inspirazion. Pal gust pes robis fantastics, i tirà ancje la gole di voltâ par latin lis Istoriis milesiis di Aristide e par rindi il pevelât realisim dal originâl al doprà un misturot di maniere di lenghe vulgâr e arcaiche, segnant un antecedent par Varon cu lis sôs Menipeis e par lis Metamorfosis di Apulei; e vignì fûr la prime opare di narative di dute la leterature latine.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Sisenna, treccani.it


text:
Antighe Grecie
Cuant che si fevele di Antighe Grecie , si intint le civiltât svilupade in te Grecie continentâl , tes cuestis de Albanie , in tes isulis dal Mar Egeo , tes cuestis de Mar Neri , in te Turchie ocidentâl , in te Sicilie orientâl , e meridionâl , in te Italie meridionâl , daspo clamadis Magne Grecie tal Nord de Afriche , in Corsiche , in Sardegne , in te cuestis orientâls de Spagne , e in chês meridionâls de France. Ancje se le conformazion gjenerâl dal continent al puarte a la formazion di unitâts politichis indipendentis cognosudis cul nom di "poleis" citâts , le int che abitave cheste tiare fevelave le stesse lenghe.La culture greche , compagne par ducj i abitants , deve une vore impuartance a le cognosince e a le ricercje de veretât: chest al voleve dî rivâ dongje a lis divinitâs. Par chest motîf , vignive dât un caratar scuasit religjôs a le cognosince e a lis siencis. In chest contest lis popolazions de antighe Grecie vevin comprindût le impuartance de matematiche par jessi pui dongje de veretât.Chest al spieghe cemut mai le civiltât greche je rivade tal gîr di pôc timp e cun une popolazion puitost limitade , a tocjâ un nivel di cognosince notabil tal cjamp de filosofie , de matematiche e des sciencis in gjenerâl


text:
No son timps facii pe cooperazion in Friûl-Vignesie Julie: lis pachis che a stan cjapant lis Coop dal setôr de distribuzion a son sot il voi di ducj. Atenzion però a no gjeneralizâ, parcè che esemplis di sucès no mancjin. Baste cjalâ la Secab, la Cooperative energjetiche de Val de Bût, cooperative regjonâl leader tal so cjamp di ativitât. Un util di esercizi a fin 2013 di 833.033 euros; une produzion energjetiche di 44,6 milions di kWh, cressude di 622 mil kWh rispiet al 2012 e sigurementri pal an in cors il dât al sarà ancjemò plui alt. Ma, soredut, boletis de lûs che a son ancje dal 56 par cent plui bassis a pet dai distributôrs concorints, puartant vantaç pai socis di cirche un milion e 600 mil euros. Socis che a son cuasi trê mil, cun dipuesits di 7.224.874 euros.
“Cun plui di cent agns di storie – al dîs il president de Secab, Luigi Cortolezzis – o vin savût costruî une societât che e sa rapresentâ al miôr la filosofie mutualistiche dal mont da cooperazion, che in Cjargne al è simpri stât fuart. Massime, o crodìn al principi de autoproduzion e dal autoguvier dal teritori dal pont di viste energjetic”. Impensìnsi dal Invier passât, cuant che mieze mont dal Friûl e je restade cence corint par trê dîs par colpe des liniis saltadis cu la nêf e pai arbui che a colavin sui cablis, e intant però te stesse mont sîs comuns no àn vude nissune rogne. Chescj a jerin i comuns servîts propit de Secab. Che, tra l’altri, si è spindude ancje par judâ il gjestôr nazionâl a tirâsi di ca.
“Come la nestre, a son tredis lis esperiencis di cooperazion energjetiche tal arc alpin talian – al spieghe Cortolezzis – un model vincent sot l’aspiet pratic e economic, une cole pal teritori che o sin pronts a meti a disposizion di dut il rest de regjon”.
Il probleme principâl a son lis rêts di distribuzion, che par chel che al inten la Secab a son di sô proprietât, ma pal rest dal teritori al tocje passâ propit midiant dal gjestôr nazionâl. E chest al podarès fâlu dome la Regjon, se e decît che al podarès jessi un invistiment inteligjent pal doman, in plui che une maniere par esercitâ la proprie autonomie. Dut al dipendarà dal gnûf Plan energjetic regjonâl che, di ce che si spietisi, al varès di pontâ un grum su lis fonts rinovabilis.
“Dal sigûr, di bande nestre o podaressin ufrî competence e know-out – al fâs savê il president di Secab – metint in clâr dut câs che i beneficis pai utents no saran propit ai stes nivei che a àn cumò i socis de Val de Bût”.
Tal stes timp, la cooperative e sta continuant a puartâ indevant il so progjet di eletrodot intierât cu la Carinzie, ancje in chest câs cuntune logjiche di sintiment che e ten dongje svilup e tutele dal ambient, no come cualchi progjet ben plui grues che la int di chestis vals no digjerìs. “O sin a bon – al comente Cortolezzis –, o stin spietant lis ultimis autorizazions di bande austriache e dopo o podarìn potenziâ il nestri sisteme di provision”.
In timps di invasions forestis tal cjamp dai servizis, une pussibilitât ulteriôr di disvilup pe Secab e ven da la aghe: di fat, une des centralinis idroeletrichis plui grandis che a son sul teritori, chê dal Fontanon di Tamau, e je la stesse che e furnìs l’acuedot de Val de Bût. “O sin vierts a dutis lis oportunitâts e aes colaborazion – al lasse intindi Cortolezzis –, dal rest tutele da la aghe e dal teritori a cjaminin pâr a pâr, e rispietant lis regulis des derivazion idropotabilis si pues fâ dut”. ❚
David Zanirato
La Cjargne che e resist............
No son timps facii pe cooperazion in Friûl-Vignesie Julie: lis pachis che a stan cjapant lis Coop dal setôr de distribuzion a son sot il voi di ducj. Atenzion però a no gjeneralizâ, parcè che esemplis di sucès no mancjin. Baste cjalâ la Secab, la Cooperative energjetiche de Val de Bût, cooperative regjonâl leader tal so cjamp di ativitât. Un util di esercizi a fin 2013 di 833.033 euros; une produzion energjetiche di 44,6 milions di kWh, cressude di 622 mil kWh rispiet al 2012 e sigurementri pal an in cors il dât al sarà ancjemò plui alt. Ma, soredut, boletis de lûs che a son ancje dal 56 par cent plui bassis a pet dai distributôrs concorints, puartant vantaç pai socis di cirche un milion e 600 mil euros. Socis che a son cuasi trê mil, cun dipuesits di 7.224.874 euros.